הוועדה לקידום מעמד האישה ולשוויון מגדרי, כנסת 20, פרוטוקול מספר 249, 2018-06-05 09:40

עאידה תומא סלימאן: היום ה-5 ביוני 2018 ואנחנו בציון יום הסביבה כיום מיוחד בכנסת ביוזמתה של חברת הכנסת יעל כהן פארן והיא תצטרף אלינו יותר מאוחר לדיון הזה.

עאידה תומא סלימאן: אנחנו היום בפיתוח מקורות תעסוקה לנשים במסגרת יוזמות סביבה.

עאידה תומא סלימאן: ואת האמת, העמותה לצדק סביבתי היו בקשר איתנו, יזמו את הדיון הזה ואני חושבת שהחיבור שנעשה בין הנושא של סביבה, גם בפרספקטיבה מגדרית אבל גם בלנסות למקם איך נשים יכולות לתרום ולהירתם מהעניין של הגנת הסביבה.

עאידה תומא סלימאן: זאת פרספקטיבה מעניינת, גישה מעניינת שהולכת ומתפתחת, והיום בבוקר גם ראיתי ראיון טלוויזיוני של השר אלקין שלקראת סיומו הוא מדבר על איך אפשר שמדינת ישראל תוכל להיות - - - עכשיו מתפתח כל העניין של טכנולוגיה ועשייה בתחום הגנת הסביבה ואיך מדינת ישראל יכולה להיות מעצמה בנושא הזה וזה עלול גם להביא להרבה הכנסה למדינה.

עאידה תומא סלימאן: ואני בדיוק חשבתי על הדיון דווקא שאנחנו ננהל היום ושבו קודם לפני שאנחנו מסתכלים כלפי העולם ואיך אפשר לשווק את הטכנולוגיה שמפתחת, איך אפשר לשווק את עצמנו פנימה, איך אפשר באמת להחדיר את הערכים של הגנת הסביבה לכל אזרח ואזרחית וגם איך אפשר שהאזרחים והאזרחיות ייהנו מהתוצר הזה וישתמשו בזה כדי לפתח לעצמן גם הכנסה שתעזור להן בקיום שלהן.

עאידה תומא סלימאן: אני רוצה לתת לעמותה לצדק סביבתי, לגברת כרמית המנכ"לית להציג לנו את הנושא.

עאידה תומא סלימאן: בבקשה.

כרמית לובנוב: ראשית תודה רבה על זה שנעניתם לבקשה ואני שמחה גם על השתתפותו של חבר הכנסת מוסי רז, חבר יקר של העמותה לצדק סביבתי ושל הסביבה בכלל בישראל.

כרמית לובנוב: למה נושא, כמו שחברת הכנסת עאידה אמרה, הפרספקטיבה המגדרית יותר ויותר אולי לא מהר מדיי אבל לוקחת חלק בעיצוב מדיניות סביבה שזה מה שלדעתנו צריך לקרות.

כרמית לובנוב: ובדקנו את הדברים הבאים.

כרמית לובנוב: למה מגדר וסביבה – א' אפשר לקבוע שדרכי התנהגות ודפוסי צרכנות של כל אחד מאתנו הם גורם עיקרי בנזקים סביבתיים, סימן קריאה, אפילו לא נקודה.

כרמית לובנוב: ברור לכולם שלהחלטות של נשים וגברים יש השפעה שונה על הסביבה.

כרמית לובנוב: נשים וגברים מגיבים באופן שונה למדיניות שמציבה גם את הדאגה, גם את האיומים, לא בלי סיבה אמיתית לכך.

כרמית לובנוב: וגם אחד הדברים שעדיין צריך לבדוק את אותה - - -

עאידה תומא סלימאן: כרמית, סליחה, אני יודעת שאת עוברת מהר אבל כשאת אומרת משפט כזה יכול להיות שהוא מובן לך כמובן מאליו, לא לכולם.

עאידה תומא סלימאן: נשים וגברים מגיבים באופן שונה – את יכולה לתת דוגמה למשל.

כרמית לובנוב: בהחלט.

כרמית לובנוב: אני כבר, אני אמשיך ואני אראה.

כרמית לובנוב: אין עדיין סקר מקיף מלא לגבי ישראל, יש סקר מבוסס מאוד לאורך שנים שבודקים אותו כל מספר שנים באיחוד האירופי, הוא נעשה לפחות באלף נשאלים בכל מדינה באיחוד האירופי, זה קרוב ל-30 מדינות, שבדק את עמדות הנשים והגברים בנושאים של מחזור, של צריכת מים, של אנרגיה, גם ברמה של משקי בית, גם ברמה התנהגותית, גם ברמה של צריכה של מוצרים מקומיים, העדפה של שימושי תחבורה.

כרמית לובנוב: הסקרים של האיחוד האירופי, ניתן למצוא את זה באתר האיחוד האירופי, הם מצביעים באופן מובהק על הבדלים בגישות בהתנהגות בין נשים וגברים כאשר נשים בדרך כלל היו קשובות יותר לשינוי התנהגויות וגם לאימוץ גישה ידידותית לסביבה.

כרמית לובנוב: והדבר הנוסף שהוא רלוונטי לדיון שלנו היום – נמצא שנשים מעורבות יותר בפעילות למען הסביבה כאשר זו נעשית בהתנדבות לעומת גברים שמעורבים יותר כשזה מדובר בפעילות בתשלום.

עאידה תומא סלימאן: זה תקף כמעט לכל תחומי הפעילות.

עאידה תומא סלימאן: בדרך כלל נשים מתנדבות יותר מאשר גברים.

כרמית לובנוב: וכאן אפשר לראות מבחינת אימוץ של גישות סביבה – נשים וגברים הנוקטים בפעולה אישית אפשר לראות שההבדלים בחלקם משמעותיים – הפרדת פסולת לצורך - - - מדובר בפעולה אישית, באחריות האישית של כל אחד מאיתנו, הפרספקטיבה המגדרית.

כרמית לובנוב: הציונים הם באחוזים, נשים לעומת גברים.

כרמית לובנוב: בנושא של מחזור 81% נשים לעומת 76% של גברים.

כרמית לובנוב: צריכת אנרגיה בבית – הבדלים משמעותיים.

כרמית לובנוב: הפחתת צריכת מים, הפחתה של שימוש במוצרים חד פעמיים.

כרמית לובנוב: כמעט בכל הפרמטרים יש הבדלים לטובת הנשים מבחינת הכלה וגישה ואימוץ גישות ידידותיות לסביבה.

כרמית לובנוב: הפרמטר היחיד שאני מצאתי שיש הבדל לטובת הגברים הוא באימוץ של טכנולוגיות, של רכבים ידידותיים לסביבה, שם הגברים - - -

עאידה תומא סלימאן: זה מה שרציתי להגיד.

עאידה תומא סלימאן: הסקר הזה נעשה במדינות האיחוד האירופי שאין מה להגיד, לצערי הרב, אנחנו לא באותה מידה חלוקת התפקידים היא שונה.

עאידה תומא סלימאן: באיחוד האירופי ברוב המדינות הם חברה, בוא נגיד, מבחינת חלוקת התפקידים היא שוויונית.

עאידה תומא סלימאן: כאשר אנחנו הולכים לחברה כמו החברה בישראל שבה כל העניין של משק הבית ושל צריכת חשמל ושל צריכת מים והצרכנות, הקניות, מי עושה את הקניות, אני חושבת שיכול להיות שהתוצאה לא תהיה ממש זהה.

כרמית לובנוב: אנחנו מאוד נשמח אם מהישיבה הזאת אחד הדברים שייצא עבודה של מחלקת המחקר והמידע של הכנסת של סקר עמדות הציבור ומחקר בישראל לגבי אימוץ גישות סביבתיות מכוון שזה כלי עבודה שיכול להוביל לבסס תכנית פעילות בנושא.

עאידה תומא סלימאן: המשרד, אין לו - - -

כרמית לובנוב: הבדלים מגדריים, אנחנו לא יודעים על סקר כזה.

כרמית לובנוב: לנו יש הרבה מאוד נתונים סוציו אקונומיים לפי פילוח של עשירונים אבל לא לפי פילוח מגדרי וזה מאוד מאוד נדרש.

כרמית לובנוב: עוד דוגמה מתוך דוח מאוד עדכני של האו"ם בנושא נשים וסביבה – היבטים שונים.

כרמית לובנוב: אז למה חשוב להעלות את ההיבט המגדרי, כיוונים שונים של זה.

כרמית לובנוב: נשים הן בעלות סיכון גבוה יותר מאשר גברים לפתח השפעות בריאותיות שליליות בשל חשיפה לעשן ודלקים ממקור מוצק, פחם ואחרים, כולל מחלות ריאה וסרטן ריאות.

כרמית לובנוב: זה ציטוט מדוח האו"ם שציטט את דוח ארגון הבריאות העולמי.

כרמית לובנוב: רק 20% מכוח העבודה בתחום האנרגיה בעולם הוא של נשים, רק 4% בעולם מהנשים ממלאות תפקידים בכירים בתעשיית האנרגיה העולמית.

כרמית לובנוב: הנתונים האלו לעומת הממצא שנשים כיזמיות יכולות להציג יותר מכפול מהיכולת העסקית ובהצלחה בהשוואה לגברים.

כרמית לובנוב: כך על פי נתוני האו"ם.

כרמית לובנוב: בכל זה אנחנו מכוונים, זה השקף האחרון שזה למעשה מבחינתנו עילת הדיון, אנחנו חושבים שהנושא הזה של פיתוח מקורות תעסוקה לנשים במסגרת יוזמות סביבה צריך להיות מעוגן בתכנית ממשלתית בנושא, אולי בהחלטת ממשלה בנושא הזה, אתם אלו שיכולים להציע איך.

כרמית לובנוב: אנחנו חושבים שנכון לפתח תכנית ארצית לפיתוח מקורות תעסוקה לנשים כשהדגש מבחינתנו הוא יישובים ערבים ויישובי הפריפריה.

כרמית לובנוב: ועל התכנית יש כאן סט של עקרונות שאנחנו חושבים שנכון לכלול התייחסות לנקודות האלו.

כרמית לובנוב: קודם כל יש גם החלטת ממשלה בנושא לכלול מה שנקרא ג'נדר מיינסטרימינג, קידום שילוב של ראיה מגדרית בתכנון מדיניות גם של אנרגיה, גם סביבה, גם אקלים, על ידי הגדלת השתתפות הנשים בגיבוש המדיניות.

כרמית לובנוב: אנחנו חושבים שנכון כשיש ערכי יעד של הממשלה בתחומים - - -

עאידה תומא סלימאן: אני זוכרת שבעניין נזקי או - - - הייתה צריכה להיות תכנית ממשלתית בנושא ה- - - אני זוכרת לפני שנתיים שקיימנו דיון והתברר שאף אחד לא עשה כלום עם התכנית הזו והתכנית לא קיימת.

כרמית לובנוב: לא קיימת ואנחנו נשמח שגם יהיה המשך לזה מכוון שבאיחוד האירופי יש תכנית, התכנית הלאומית בכל מדינה בנושא של תכנית אקלים כוללת התייחסות מגדרית בגלל ההבדלים בעיקר במדינות מזרח אירופה - - -

עמיר פרץ: אבל למה הכלל של עדיפות לנשים לא חל גם כאן?

עמיר פרץ: - - - כללים מיוחדים.

עמיר פרץ: למה את צריכה כללים מיוחדים לעבודה בתחומי הסביבה מאשר באופן כללי המגמה לשלב נשים במגזר הציבורי בכלל.

כרמית לובנוב: צריך העדפה, צריך לתעדף את הנושא הזה.

עמיר פרץ: כן, אבל למה את צריכה כללים ספציפיים לתחומים האלה?

כרמית לובנוב: כללים ספציפיים לא אבל תכנית ייעודית מכוון שהתכניות ה- - - הן - - -

עמיר פרץ: אלה מקצועות שאת רואה בהם יתרון לנשים?

כרמית לובנוב: אני יכולה לתת לך דוגמה.

כרמית לובנוב: אירחנו את עאידה בסוף חודש מרץ במפגש נהדר עם קבוצות נשים בגליל ביישוב באנה, עם הרשות המקומית ועם קבוצת נשים שחברו יחד לקדם נושאי סביבה.

כרמית לובנוב: אחד הדברים שכמעט ואין שם שירותי מחזור לדוגמה והן מוכנות לעסוק, הן עוסקות בהתנדבות בפעילות סביבה, אז במקום שהרשות המקומית שהיא ברת החוזה מול תאגיד המחזור, שאת הכספים, והיה שם ראש המועצה המקומית, הוא אמר שהוא מוכן, יועברו לטובת הנשים כחלק ממיזם תעסוקתי בקהילה לדוגמה.

כרמית לובנוב: ישבה שם בקהל אישה שעוסקת בהכנסת חומרי קוסמטיקה טבעית מידע שהיא רכשה מדורות, מאמא וסבתא שזה ידע מקומי גם בחברה הערבית, גם בחברות מסורתיות אחרות, מה שנקרא משתמשים בפסולת אורגנית שאפילו לא מפונה כייעודה כפסולת אורגנית.

כרמית לובנוב: נכון לקדם את זה, לבד הן לא יעשו, גם לא עם הרשות.

כרמית לובנוב: צריך תכנית ארצית, זה צריך להיות מגובה בתקציב ממשלתי ובעיקר בעדיפות לנושא הזה.

כרמית לובנוב: זאת המטרה של המתווה הזה.

עמיר פרץ: זה בסדר גמור, אני מאוד בעד, אני שמח שנתת את הדוגמאות האלה כדי לאפיין את - - - כי אני אומר שצריך להקצות משאבים לקידום יזמות נשים בכל התחומים, בלי להתחיל - - - אבל זה שאת מגדירה דברים ספציפיים כמו הדוגמאות האלה שנתת זה מאוד חשוב.

כרמית לובנוב: צריך לדעת שכשמדברים על דברים כלליים ומקדמים את החוליות החזקות בדרך כלל וחוליות חלשות צריך לתת להן את תשומת הלב.

כרמית לובנוב: אחד הדברים שמצאנו לנכון, ושוב, מתוך ניסיון כי אנחנו באמת הפעילות שלנו גם המחקרית היא מוכוונת מדיניות.

כרמית לובנוב: ויש היום דבר מאוד מבורך בממשלה שבודקים את יעדי המדיניות.

כרמית לובנוב: אז כאן אנחנו מציעים פיתוח מדדים ליעדי מדיניות - - - אז אחד הדברים שאנחנו יודעים שגם הממשלה בישראל אימצה יעדי מדיניות כבדיקה עצמית ותהליכי הערכה ובקרה שלהם באמת עמידה ביעדי המדיניות.

כרמית לובנוב: וכאן אנחנו חושבים שצריך להוסיף מדדים, לפתח מדדים ואנחנו מוכנים לקחת חלק בזה.

כרמית לובנוב: כשיעדי המדיניות בתחום של אנרגיה, של אקלים, של סביבה צריכים להיות משולבים עם יעדים אחרים בתחומים של חינוך, של רווחה, של כלכלה ובריאות.

כרמית לובנוב: כי זה לא רק ערך סביבתי לעמוד ביעדי מחזור או ביעדי פסולת אורגנית מסוימת אלא באמת איך משלבים את זה עם יעדי מדיניות של העדפת נשים בכלכלה שיש להם היבטים של בריאות, רווחה מקומית וכדומה.

כרמית לובנוב: וכמו שכבר אמרתי בעקבות השאלה מחבר הכנסת עמיר פרץ אנחנו חושבים שצריך לבסס תכנית מותאמת לתרבות האוכלוסייה המקומית.

כרמית לובנוב: ותרבות במובן הזה זה יהיה, ויש הרבה מאוד ידע מקומי שאנחנו נתקלים בו, ידע מקומי, ידע מסורתי שיש לו ערך כלכלי רב כמו מחזור של תוצרים.

כרמית לובנוב: אם יש כאן נציג של משרד החקלאות אנחנו נשמח לשמוע את העמדה שלו בנושא.

כרמית לובנוב: כמו קוסמטיקה טבעית וסבון וכו'.

עמיר פרץ: שזה קורסים ספציפיים שהמשרדים מארגנים, משרדי הממשלה, הכשרה לתחומים האלה שהם יכולים לחזור ליישובים שלהם ולהקים את זה?

עמיר פרץ: מה המחשבה העסקית איך מנהלים עסק.

עמיר פרץ: כי לא חוכמה לייצר קוסמטיקה טובה ואחר כך לפשוט את הרגל.

עמיר פרץ: וגם הכשרה בתחומים הספציפיים של המוצר עצמו.

כרמית לובנוב: אני מסכימה מאוד וזה בדיוק חלק מהתכנית שצריך לפעול להסרת מחסומים, להבטיח גישה למקורות מימון, ובגלל זה המקום כאן הוא הנכון, זה חייב להיות בגיבוי של החלטת ממשלה, של הוועדה למעמד האישה אולי בשילוב ועדות נוספות - - -

עאידה תומא סלימאן: אבל כרמית לפעמים את לא צריכה ללכת על החלטה ברמה כל כך גבוהה כדי לקדם דברים כי זה לוקח זמן עד שהממשלה מבינה את החשיבות ומקבלת החלטה.

עאידה תומא סלימאן: אבל למשל יש מרכזי ריאן שאמונים על העניין של הכשרת נשים ושילובן בשוק העבודה.

עאידה תומא סלימאן: האם למשל היה ניסיון לגשש אותם או אם ידוע אם הם עושים איזשהו קורסים בכיוון הזה.

כרמית לובנוב: מרכזי ריאן הם ברי חוזה מול משרד העבודה?

עאידה תומא סלימאן: כן.

כרמית לובנוב: ממה שאנחנו יודעים אין שום הכשרה מקצועית בתחום של מקצועות סביבתיים לנשים.

כרמית לובנוב: יש הרבה מאוד הכשרה מקצועית בתחומים אחרים.

כרמית לובנוב: יושבת כאן בחורה צעירה, נציגה של משרד העבודה, היא תוכל אולי להוסיף יותר ממני.

עאידה תומא סלימאן: אז תיכף נפנה אליה ונשמע מה יש להם להציע.

כרמית לובנוב: ככל שאנחנו יודעים וניסינו לבדוק אין.

כרמית לובנוב: אבל הבנו שהתגובה תהיה חיובית באמת אם להתחיל לקדם - - -

עאידה תומא סלימאן: מה הדוגמה למקצועות סביבתיים ואני שואלת כי אני בעצמי לא יודעת איזה גוונים של מקצועות נמצאים תחת המטריה הזאת שנקראת מקצועות סביבתיים.

כרמית לובנוב: קוסמטיקה טבעית מבוססת על פסולת אורגנית היא מקצוע סביבתי לכל דבר ועניין - - -

עאידה תומא סלימאן: וחוץ מזה?

עאידה תומא סלימאן: אם מדברים על נשים יכולים לדבר רק על קוסמטיקה.

עאידה תומא סלימאן: איזה עוד מקצועות שנשים יכולות לרכוש בעניין הסביבתי?

חולוד אלאנדרה עזאם: מקצועות כמו מורות למדעים, מקצועות כמו גיאוגרפיה, בוגר כל תואר בגיאוגרפיה אפשרי, מהנדס בתחום המים, בתחום הסביבה, אלה אנשים שיכולים לעסוק בתחום סביבה.

חולוד אלאנדרה עזאם: יש הרבה גם שבאים עם אוריינטציה סביבתית ואז לומדים תחומים רב תחומיים ויכולים לקחת קורסים בתחום סביבה.

חולוד אלאנדרה עזאם: אבל בעיקר האנשים שמתעסקים בזה - - -

עמיר פרץ: לא, נשים, אנחנו רוצים לדעת מקצועות נשיים.

מוסי רז: כל המקצועות.

עמיר פרץ: לא, בסדר, אבל להיות מהנדסת היא לא צריכה לשאול לא אותי ולא אותך - - -

כרמית לובנוב: לא, אנחנו דווקא היינו רוצים ש- - - לא להישאר בנישה הארצית.

עמיר פרץ: אתה צריך לאפיין, אתה יודע, בכל זאת - - -

כרמית לובנוב: מתכננים סביבתיים.

קריאה: יועצות סביבתיות.

כרמית לובנוב: מתכננים קהילתיים.

עמיר פרץ: למשל גברתי, אם הייתי נניח סתם מנסה לחשוב על איפה הבעיות הייחודיות ואיפה הפתרונות הייחודיים.

עמיר פרץ: למשל העובדה שנשים במגזר - - -

עאידה תומא סלימאן: נשים ערביות.

עמיר פרץ: לא, לא ערביות, יכולות להיות גם במגזרים חרדים, שלא יוצאות משטח, שמעדיפות להיות בשטח היישוב שלהן, שלא יכולות לנסוע להיות מהנדסת שעתיים בתל אביב, היא לא תלך מסיבות כאלה ואחרות.

עמיר פרץ: מי שהולכת הולכת, זה בסדר גמור אנחנו בעד.

עמיר פרץ: אז השאלה אם יש מקצועות מסוימים שניתן לפתח כמו שנתת דוגמאות ביישוב כזה וביישוב אחר שהיוזמה תהיה שלנו, לא לחכות ליוזמות של העירייה או של מישהו אחר.

כרמית לובנוב: היוזמה תהיה שלנו, מה, של הכנסת?

עמיר פרץ: של המדינה.

עמיר פרץ: הכנסת היא לא יוזמת, הכנסת היא מחוקקת.

עמיר פרץ: אנחנו יכולים רק לחוקק.

כרמית לובנוב: אנחנו חושבים שמתווה כזה לתכנית ארצית צריכה לכלול באמת גם רשימה של נושאים אפשריים אבל זה צריך להיעשות על פי מיפוי של צרכים בשטח.

כרמית לובנוב: אחד הדברים שאני יכולה להגיד עכשיו הוא לא רק מקצועות נשיים כי אנחנו היינו רוצים להוציא אותן מהנישה הזאת – תכנון תחבורה ציבורית, תכנון סביבתי בכלל, תכנון עירוני, אומנות שקשורה בהצללה של שטח, יש הרבה מאוד דברים, אפילו מטבח ביתי, מוצרים שמתבססים על דברים - - -

עמיר פרץ: עאידה עכשיו עלולה לקבל קריזה.

עמיר פרץ: מטבח לנשים - - -

כרמית לובנוב: במובן האקולוגי ממקום של - - - אנחנו באמת רוצים לפרוץ גם הנישה הנשית שלא קוסמטיקה, לא מטבח, אבל מטבח בישראל הוא בעיקר לדעתי מטבח תעשייתי הוא בנישה של גברים מבחינה מגדרית.

כרמית לובנוב: אבל יש הרבה מאוד אפשרויות.

כרמית לובנוב: צריך למפות את הדברים האלו כחלק מתכנית שמגבשים אותה, צריך באמת לראות.

כרמית לובנוב: ובכל יישוב זה יכול להיות נושא.

כרמית לובנוב: בנושא של תכנון סביבתי מאוד חסרה ההבעה הנשית, המגדרית, הצרכים של נשים, של משפחה בכלל.

כרמית לובנוב: זה בדרך כלל תכנון סביבתי ביישובים נעשה על ידי משרדים גדולים שפחות מחוברים לשטח.

כרמית לובנוב: יש הרבה מאוד עבודה קהילתית, היא דיברה על הוראה.

כרמית לובנוב: אבל לא רק נושאים פורמאליים.

כרמית לובנוב: כל מה שקשור בהכשרה של ידע, מעורבות - - -

עאידה תומא סלימאן: את מזכירה לי את הסיור שקיימתי ב- - - אחד היעדים שדיברו עליהם זה הפעלת באר המים שקיימת בכפר.

עאידה תומא סלימאן: קבוצת הנשים עצמן - - -

כרמית לובנוב: יש שם אישה שעוסקת בחקלאות שיש לה עדר שהיא נהגה לקחת לבאר עתיקה והבאר הפכה להיות אתר מזבלה באישור של הרשויות.

כרמית לובנוב: באר עתיקה עם מים זכים, בהחלט כן, נכון.

כרמית לובנוב: בגלל זה אני אומרת - - -

עאידה תומא סלימאן: כן, זה אחד הדברים שהן דיברו עליהן, הנשים עצמן, כאילו לחזור להפעיל ולנקות את האזור שם ולהפעיל את הבאר.

כרמית לובנוב: וזה יכול להיות אפילו מוקד תיירותי.

כרמית לובנוב: יכול להיות.

כרמית לובנוב: בגלל זה אני אומרת רשימת נושאים - - -

עמיר פרץ: אבל זה פותר לך בעיות ספציפיות, זה לא - - - תנסי לחפור באר בכל כפר כדי לייצר עבודה – לא.

עמיר פרץ: אז יש פה מקרה ספציפי, אוקיי - - -

מוסי רז: תחפור - - - יהיה לך - - -

עמיר פרץ: אבל נניח לפתח מקצוע של מדריכות - - -

כרמית לובנוב: אנחנו חושבים שזה נכון.

עמיר פרץ: אני חושב נניח שנשים יכולות להעביר מסר לילדים על הפרדת פסולת, על טיפול בפסולת וכו' וכו'.

עמיר פרץ: אנחנו בונים על הילדים, אנחנו רוצים שהילדים יעבירו את המסר - - -

כרמית לובנוב: הדוגמה שאמרת, מדריכות, בגלל הקשר שלהן באמת המובנה בתוך המשפחה, בתוך הקהילה, התפקיד המרכזי של נשים ואי אפשר להתעלם מזה, בכל הקשרים הרלוונטיים לסביבה, נושא של בריאות המשפחה, נושא של צרכנות לאישה יש חלק מאוד מאוד מרכזי.

כרמית לובנוב: ונכון, ושוב, מקצועות ספציפיים צריך לעשות מיפוי של אזורים, של מקומות, זה קשור קשר הדוק לניידות, להתניידות, ליכולת.

כרמית לובנוב: אנחנו יודעים שיישובים ערבים הרבה פחות נגישים עם נגישות לתחבורה ציבורית ובגלל זה זאת גם עוד סיבה שנכון לפתח במקום חוץ מאשר שצריך לפתח גם תחבורה ציבורית.

כרמית לובנוב: כל מה שקשור בתכנון – תכנון עירוני, תכנון קהילתי, זה מקצועות שנכון לקדם אותם.

עמיר פרץ: בסדר, אבל תכנון עירוני את צריכה לשלוח אותם לאקדמיה.

כרמית לובנוב: אתה יכול לעודד אותם.

עמיר פרץ: בסדר גמור, זה צריך לעודד בכל מקרה.

עמיר פרץ: לעודד נשים למקצועות אקדמיים ו- - - זה בסדר גמור בכל התחומים.

כרמית לובנוב: מקצועות שהם יכולים לבוא ולתרום חזרה לקהילה.

עמיר פרץ: מצוין, בסדר גמור.

עאידה תומא סלימאן: אוקיי - - -

כרמית לובנוב: שזה בדיוק כמו שחבר הכנסת עמיר פרץ אמר, זו בדיוק השורה התחתונה שלנו, להכשיר נשים להדרכה בתחום אנרגיה, סביבה ברמת ניהול משק בית, קהילה, רשות מקומית כחלק מהעצמה אישית וחלק מפיתוח מה שאנחנו קוראים חוסן כלכלי בקהילה.

עמיר פרץ: יפה.

עמיר פרץ: עוד יחשבו שתיאמנו בינינו את המצגת.

עאידה תומא סלימאן: חולוד עזאם מהחברה להגנת הטבע.

עאידה תומא סלימאן: תיכף נבקש גם מנציגות המשרדים להתייחס.

עמיר פרץ: אם אני יכול להגיד שני משפטים לפני שאני - - -

עאידה תומא סלימאן: לפני חולוד?

עמיר פרץ: כן, כי לצערי אני נאלץ לעזוב.

עאידה תומא סלימאן: אז בבקשה.

עמיר פרץ: אני באתי במיוחד גם כדי להביע את ההזדהות שלי עם המאבק הכולל, תעסוקת נשים לשילובן בתפקידים הבכירים ביותר ושילובן בכל המקצועות בלי ליצור חסמים.

עמיר פרץ: חסמים שאישה תחליט איפה היא לא רוצה לפעול כמו שגבר מחליט איפה הוא לא רוצה לפעול.

עמיר פרץ: חברה לא יכולה ליצור חסמים מובנים ואנחנו צריכים להמשיך לנהל מעקב והיושבת ראש עושה את זה בצורה יוצאת מן הכלל, היא עושה מעקב בלי חשבון כמו שאומרים.

עמיר פרץ: היא צריכה עכשיו לעשות לנו פעם בחודש דיון מעקב בלי חשבון ואז אנחנו נעמיד את הדברים על מקומם.

עמיר פרץ: אני גם מאוד רואה בעניין של סביבה פריצת דרך מכל ההיבטים, שאפשר בהחלט לייצר הרבה מאוד נושאים חדשים, גם בתחום חיסכון באנרגיה, גם בתחום חיסכון במים, גם בתחום טיפול כללי וסביבה, חינוך וסביבה, הדרכה לסביבה.

עמיר פרץ: וכמובן יזמות בתחומים שונים.

עמיר פרץ: אני כיהנתי אומנם תקופה קצרה כשר להגנת הסביבה אבל זה היה מספיק כדי להתחבר לנושא באופן כל כך עמוק ורגשי אפילו.

עמיר פרץ: ואני הייתי זה שבאו אליו בטענות על תכנית סביבה שווה שכולם מכירים אותה, שלצערי בוטלה בשלב מסוים אחרי שעזבתי, אבל היא בעיקר הקצתה, בוטלה בחלקה הגדול בעיקר בתחומי החינוך לצערי הרב, אבל היא הייתה מראש מובנית לתת עדיפות מתקנת למגזרים באופן דרמטי לא במינונים קטנים אלא בהעדפה של מאות אחוזים להעברת המשאבים.

עמיר פרץ: ויש הרבה מאוד תוצאות.

עמיר פרץ: אני לא יודע כמה שומעים על התוצאות, עשינו פרויקטים מיוחדים, אולי גברתי אם את מכירה את הפרויקט שעשינו בכפר שנקרא אום בטין בנגב, שם גם הקמנו מן מתקנים מיוחדים שהופכים אשפה אורגנית לגז שמשמש את המשפחות עצמן.

עמיר פרץ: והתחלתי בשיווק למשפחות, לא הספקתי לשווק לכולם אז אני לא יודע מה עשו בהמשך אבל המטרה הייתה שכל משפחה תקבל מתקן כזה.

עמיר פרץ: וזה חסך להם כמעט 500 שקלים בחודש לכל משפחה.

עמיר פרץ: וכמובן שמחתי להכריז ביום של חניכת הפרויקט שאני האדם הראשון בעולם ששתה קפה בדואי שיוצר מזבל.

עמיר פרץ: זה היה מאוד טעים.

עמיר פרץ: בושל על גז ש- - - על זבל.

עמיר פרץ: אבל בסך הכל אני חושב שנושא הסביבה זה נושא עצום שאפשר למצוא בו הרבה דברים ייחודיים.

עמיר פרץ: אני מציע באמת לנסות לפתח מקצועות כמו מדריך סביבה, מדריכת סביבה.

עמיר פרץ: אם מפתחים מקצוע ונותנים לו גם את המעמד הראוי לו וגם נותנים לו שווי כסף ולא הופכים כל דבר בהתנדבות.

עמיר פרץ: סביבה נשמע התנדבות.

עמיר פרץ: אתה אומר, אני בסביבה, אומרים, אה, אתה מתנדב.

עמיר פרץ: לא, סליחה, סביבה מייצרת תעסוקה, סביבה מייצרת חיסכון באמצעים, סביבה מייצרת מנופים כלכליים מאוד חשובים.

עמיר פרץ: אין שום סיבה שכל התחום הזה יוגדר כאילו תחום שרובו אנשים מגיעים כי הם מאמינים, שזה דת מבחינתם.

עמיר פרץ: לא.

עמיר פרץ: זה כבר לא דת, זה כבר צורך בסיסי לחיים, זה כבר לא עניין של רק אנשים שהם שבויים בנושא, זה צורך בסיסי כמעט לכל אדם, לכל אזרח.

עמיר פרץ: ולכן אני מאוד מקווה, גברתי, באמת, שהנושא הזה יקבל העדפה ואנחנו נעשה כמיטב יכולתנו לפי ההוראות שלך כמובן.

עאידה תומא סלימאן: תודה רבה.

עאידה תומא סלימאן: את האמת זה עניין אותי מאוד היוזמה שדיברת עליה כשעשית כשהיית שר הסביבה בעניין של אום בטין.

עמיר פרץ: אני אגיד לך עוד משפט.

עמיר פרץ: כדי להצליח ליישם את היוזמה הזאת הייתי צריך להעביר שלושה חוקים.

עמיר פרץ: חוק אחד לבטל את המצ'ינג שאני אוכל להעניק לכל יישוב מה שאני רוצה בלי שהוא יצטרך לתת מצ'ינג.

עמיר פרץ: אתה דורש מכפר ערבי שמתמודד על המשכורת שיביא מיליון שקל לטופס, הוא יאמר לך תודה רבה, להתראות, אני אסתדר עם הזבל כמו שהוא.

עמיר פרץ: אבל אם אתה אומר- - -

עאידה תומא סלימאן: זה היה ספציפית למשרד שלך?

עאידה תומא סלימאן: כי אני יודעת שהמצ'ינג עדיין - - -

עמיר פרץ: אחריי.

עמיר פרץ: אחריי יש עוד כמה שניסו.

עמיר פרץ: אבל אצלי במשרד, לפחות בתקופתי, המצ'ינג בוטל.

עמיר פרץ: אני יכולתי לכל יישוב עד סוציו אקונומי ארבע וחמש להגיד להם שאתם מקבלים את כל הכסף - - -

כרמית לובנוב: שזה כל היישובים הערבים.

עמיר פרץ: לא, גם אחרים.

עמיר פרץ: יש מספיק יישובים גם יהודים.

עמיר פרץ: אבל הרוב ערבים, את צודקת.

עמיר פרץ: הדבר השני, שאני קראתי את נהלי המחוזות ואמרתי להם, אם יהיה יישוב אחד בארץ, בעיקר יישובים ערבים שלא אישרו לו השתתפות בפרויקט בגלל שהם לא מילאו טפסים כמו שצריך מי שאשם יהיה מנהל המחוז.

עמיר פרץ: כי מה קורה, באמת הם באים ואין להם את הידע ואת היכולת ואז הם באים והם נפסלים כי, עכשיו אני מקווה שזה לא ככה, אבל אני הודעתי שלא ייפסל יישוב בגלל שהם לא מילאו נכון את הטפסים.

עמיר פרץ: עם כל הכבוד, אם ראש העיר לא יודע למלא טפסים התושב לא צריך לסבול בגלל זה.

עמיר פרץ: אנחנו מחויבים לדאוג שהתושב יקבל את מה שמגיע לו.

עמיר פרץ: הדבר השלישי שחוקקתי חוק שמאפשר למשרד להגנת הסביבה לנהל בעצמו את מערך פינוי האשפה עד שנתיים ורק לאחר מכן להעביר אותו לרשות.

עמיר פרץ: כי כשבאת לרשות, יש רשויות שאין להן מערך פינוי אשפה בכלל.

עמיר פרץ: התושבים לא יודעים מה זה משאית אשפה.

עמיר פרץ: עד שאתה נותן לו כסף ועד שהוא יעשה מכרזים ועד שהוא יתחיל להניע את זה העסק מתמוטט באיזה שלב.

עמיר פרץ: אז קבענו בחוק שהמשרד יכול באופן ישיר להפעיל את הקבלנים לתקופה מסוימת ואחרי שזה מופעל בתקופה מסוימת מעבירים את זה כמו שזה לרשות המקומית.

עמיר פרץ: כלומר, לעתים יש רצון טוב, יש משאבים, אבל אם אתה לא פותר את כל הפלונטרים האלה בדרך ומאפשר להם להתקיים אז הרצון טוב נשאר באמת בחלל מלא אנרגיה אבל נשאר בתוך איזה חדר סגור לצערי.

עאידה תומא סלימאן: את האמת, אני מודה לך על המידע הזה, אני לא ידעתי את הפרטים האלה ואני חושבת שחשוב לשתף בזה כי רואים כאשר יש רצון פוליטי והבנה של המורכבות של הבעיות הקיימות בדרך אפשר לפתור את הבעיות ולפתור אותן למען כלל האזרחים.

עאידה תומא סלימאן: אני חושבת שזה גם לקחת את הקבוצות המוחלשות ולשים אותן במרכז החשיבה והתכנון של כל משרד.

עאידה תומא סלימאן: הלוואי עלינו שיותר משרדים ויותר שרים היו חושבים בצורה כזו.

עאידה תומא סלימאן: אני חושבת שהשאלה היא באמת עד כמה המערך הזה שנוצר או התחלת לייצר שימרו אותו ושרד עד היום.

עאידה תומא סלימאן: זאת שאלה, את האמת, אני לא יכולה לענות עליה, אבל תודה רבה חבר הכנסת עמיר פרץ.

עאידה תומא סלימאן: חולוד, בבקשה.

חולוד אלאנדרה עזאם: שלום לכולם.

חולוד אלאנדרה עזאם: אני רציתי דווקא להתחבר למה שאמר חבר הכנסת עמיר שרוב הדברים שהוא אמר כדברים שיכולים להיות רעיון אני חושבת שאני אציג אותם בתור תחילה של דרך ואז אנחנו חלק מהדברים שהוא אמר מתחילים לקדם אבל יש פה אמירה שאנחנו רוצים עוד וצריך עוד והשטח דורש ויש פוטנציאל.

חולוד אלאנדרה עזאם: אז מה נשים עושות מהחברה הערבית בחברה להגנת הטבע אני אציג באיזה תחומי תעסוקה הן עוסקות.

חולוד אלאנדרה עזאם: אז בהדרכת טיולים שזה הדרכה בטיולים בבתי ספר, בגנים, נשים שמדריכות נשים.

חולוד אלאנדרה עזאם: יש לנו 20 מדריכות שעובדות היום בהדרכת טיולים בבתי ספר.

חולוד אלאנדרה עזאם: חלק מהתמונות שיש בפעילות - - - רוב הצוות שלנו הוא צוות נשי אז אנחנו עובדים בהדרכת טיולים.

חולוד אלאנדרה עזאם: זה בנות שעושות קורס שאני אציג אותו עוד מעט.

חולוד אלאנדרה עזאם: השתלמויות מורים – קיימות נכון להיום בחברה להגנת הטבע חמש מנחות שעושות הטמעה, זה פרויקט של המשרד להגנת הסביבה, הטמעה בבתי ספר, עובדים עם מורים לצורך העשרה בתחום הקיימות והם עובדים ב-40 בתי ספר, חלקם - - -

עאידה תומא סלימאן: אפשר לשמוע קצת מה הכוונה כאשר את אומרת הטמעת עניין קיימות.

עאידה תומא סלימאן: מה למשל.

חולוד אלאנדרה עזאם: בכל בית ספר יש צוות בית ספר שעובר השתלמויות מורים.

חולוד אלאנדרה עזאם: אז כדי לחנך נכון צריך לעשות הכשרות כאלה שהמורים עושים - - -

עאידה תומא סלימאן: זה מובן, השאלה איזה - - -

חולוד אלאנדרה עזאם: אז יש מנחות שעובדות עם המורים ומעבירים להם תוכן בתחום הקיימות - - -

עאידה תומא סלימאן: אני שואלת על התוכן.

עאידה תומא סלימאן: מה התוכן.

עאידה תומא סלימאן: הכשרות אני יודעת מה זה.

עאידה תומא סלימאן: השאלה מה התכנים.

חולוד אלאנדרה עזאם: כל תכנית כזאת נבנית בהתאם ליישוב כי יש זרמים מסורתיים בתוך היישוב.

חולוד אלאנדרה עזאם: אבל בעיקר העבודה היא בתחום הצריכה המקיימת, המגוון הביולוגי, השטחים הפתוחים, בתחום האנרגיה החלופית שאפשר לעשות, בתחומי מזון שמשפיעים בסוף על צריכה מקיימת ועל ייצור פסולת.

חולוד אלאנדרה עזאם: אלה הנושאים שמעבירים אותם מתוך מחשבה שהמורים האלה ישנו בהתנהגות שלהם וישפיעו על הילדים שלהם.

חולוד אלאנדרה עזאם: ההשתלמויות האלה מעסיקות אצלנו חמש מנחות כמעט במשרה מלאה ב-40 בתי ספר בחברה הערבית.

חולוד אלאנדרה עזאם: אני אגיד פה שב- - - יש מחסור במנחות ואם הזכרת את ריאן או הכשרות כאלה אז אני חושבת שיש פה מקום דיי רציני לנסות לעשות הכשרות בתחומים האלה בעיקר בדרום כי אין מנחות כאלה.

חולוד אלאנדרה עזאם: רוב המנחות שעובדות הן עובדות בצפון.

עאידה תומא סלימאן: זה אפשר לסדר בצורה, נגיד, ברגע שהחברה באה למרכזי ריאן, וזה אני יודעת, ובאים ואומרים, יש לנו תעסוקה לאחר סיום ההשתלמות, אנחנו מבקשים שתקיימו איזושהי השתלמות כך שהבוגרות יקלטו אצלנו אחר כך.

עאידה תומא סלימאן: אני חושבת שלא תהיה בעיה לעשות דבר כזה, הם מחפשים הכשרות כאלה.

חולוד אלאנדרה עזאם: אז אנחנו לפני בערך שלוש שנים יצרנו קשר עם ריאן, הם ראו גם פוטנציאל בדבר הזה.

חולוד אלאנדרה עזאם: אז נכון להיום אחרי שלוש שנים של קשר עם ריאן אנחנו אחרי שלושה קורסים של מדריכי טיולים שבהם משולבות נשים שחלק גדול מהן כבר נקלטו לעבודה.

חולוד אלאנדרה עזאם: בפעם הראשונה נעשה קורס כזה בדרום שחמש מתוך הבנות הנמצאות בקורס כבר יקלטו בתחילת השנה - - -

עאידה תומא סלימאן: נשים.

חולוד אלאנדרה עזאם: נשים.

חולוד אלאנדרה עזאם: אני כבר כנראה לא בשלב - - -

עאידה תומא סלימאן: לא, לא, לא, כולנו נשים בסופו של דבר.

עאידה תומא סלימאן: השפה הזו של בנות משתמשים בה הגברים - - - בנות, כדי להקטין אותנו.

עאידה תומא סלימאן: אז אנחנו נשים.

חולוד אלאנדרה עזאם: אז חמש מתוך הנשים שהיו בקורס בדרום הן כבר משולבות.

חולוד אלאנדרה עזאם: הסתיים לפני בערך חודש קורס אחר שיש בו 12 נשים שעברו את הקורס של הדרכת טיולים.

חולוד אלאנדרה עזאם: בקיץ יפתחו עוד שלושה קורסים של חינוך צוותים שזה אומר נשים שבאות ולומדות מה זה המקצוע הזה ואחרי זה יכולות לעבוד בזה בתוך הבתי ספר.

חולוד אלאנדרה עזאם: יש לסביבה יתרון גדול וזה מאפשר עבודה בתוך היישוב.

חולוד אלאנדרה עזאם: זה לא רק מחוץ ליישוב, אפשר בתוך היישוב ובבתי ספר, מסגרות בלתי פורמאליות בתוך היישוב.

חולוד אלאנדרה עזאם: כמובן זה קיים היום לא בכל היישובים.

עאידה תומא סלימאן: וכל הקורסים האלה הם בשיתוף פעולה עם ריאן, אז בעצם אפשר לעשות גם של המנחות.

חולוד אלאנדרה עזאם: כן.

עאידה תומא סלימאן: אוקיי, אז הנה רעיון, תתקרבו לזה.

חולוד אלאנדרה עזאם: אז הנה חלק מהתמונות של הקורס בדרום שהיה – הכשרת מדריכות חינוך סביבתי שעובדות בבתי ספר - - - בלתי פורמאלי, הכשרת מדריכות טיולים.

חולוד אלאנדרה עזאם: ובדרום אנחנו הולכים לקלוט את המאה אחוז מהנשים שיהיו בקורסים כי יש צורך בשטח לתעסוקה כזו.

חולוד אלאנדרה עזאם: בקורס האחרון שהיה של הדרכת טיולים אז 12 נשים, חלקן הגדול יקלטו בספטמבר הבא בהדרכת טיולים בצפון.

חולוד אלאנדרה עזאם: נכון לעכשיו בתחום החינוך השפתי שקיים לא בכל החברה הערבית בחלק מהמקומות אנחנו מעסיקים 50 מדריכות שהן נשים שעובדות כמעט במשרה מלאה ובחצאי משרה.

חולוד אלאנדרה עזאם: זאת אומרת, זה המקום וזה הדרישה, אני חושבת שגם זה חלק מהדיון שצריך פה לתת עוד מסגרות ועוד תקציבים כדי לפתוח את היריעה יותר ויותר.

חולוד אלאנדרה עזאם: זה התחיל בערך לפני חמש שנים ואנחנו נכון להיום - - -

עאידה תומא סלימאן: זה - - - כל התכניות האלה הן במימון של החברה או של בתי הספר, כלומר מערכת החינוך, מי מממן את הפעילות הזו?

חולוד אלאנדרה עזאם: יש ויש.

חולוד אלאנדרה עזאם: הפעילויות ממומנות בחלקן ממשרדי הממשלה, חלקן מהחברה, יש כמה, מה שכן כל פעם שאת פונה ויש לך משהו להציע אפשר לקבל על זה המון.

חולוד אלאנדרה עזאם: איך מציעים ומי הצוות זה הכי חשוב.

חולוד אלאנדרה עזאם: וזה המקום להגיד שיש פוטנציאל גדול להעסקת נשים בתחום הזה.

חולוד אלאנדרה עזאם: בתור אחת שהתחילה לפני 15 שנה והיו רק 2-3 שעבדו בתחום הזה והיום יש לי צוות בערך של 40 נשים בעיקר.

חולוד אלאנדרה עזאם: אז יש פוטנציאל גדול.

עאידה תומא סלימאן: אני שואלת את השאלות האלה כי כל הנושא של תעסוקת נשים באופן כללי אבל במיוחד גם תעסוקת נשים ערביות כי הן אלה שבוא נגיד תת מועסקות או שמנסות להשתלב אני מנסה ללקט כל הזמן את הפוטנציאל ואת הרעיונות של עוד ועוד תחומים שנשים יכולות לפרוץ אליהם וקיים בהם פוטנציאל של תעסוקה.

עאידה תומא סלימאן: אז מה שאת אומרת בעצם שזה תחום שאפשר לפתח אותו ואפשר להיכנס אליו ולקבל באמת תעסוקה שהיא כמעט בטוחה לאחר מכן.

חולוד אלאנדרה עזאם: פעם זה לא היה ככה, היום זה יותר, זה מקצוע שיותר ויותר נשים גם נכנסות אליו.

חולוד אלאנדרה עזאם: הדרכת טיולים זה היה מקצוע של גברים בעיקר ובכלל בחברה הערבית זה כמעט ולא קיים.

חולוד אלאנדרה עזאם: היום יותר ויותר נשים רואות בזה פוטנציאל, רואות בזה חוויה, מימוש עצמי, העצמה, עבודה חינוכית שהיא מאוד ערכית.

חולוד אלאנדרה עזאם: אז זה גם משתלם מבחינה כלכלית גם מבחינה ערכית.

חולוד אלאנדרה עזאם: אבל זה עדיין בחיתוליו, לא כל בית ספר מרשה לעצמו לקחת הדרכת טיולים אבל צריך - - -

עאידה תומא סלימאן: בגלל זה אני גם שאלתי.

עאידה תומא סלימאן: אני יודעת את הקושי בלגייס כספים לכל מיני פרויקטים בבתי הספר שהם מעבר לתכנית הפורמאלית.

עאידה תומא סלימאן: ואני יודעת שיש קושי במיוחד בבתי ספר הערביים.

עאידה תומא סלימאן: אז בגלל זה שאלתי מי מממן את הפעילויות האלה.

חולוד אלאנדרה עזאם: אז זה גם המקום להגיד שזה חלק ממה שהוועדה רוצה לדון, מי עושה את זה בסוף, זו גם שאלה.

עאידה תומא סלימאן: כן.

עאידה תומא סלימאן: אבל אני שאלתי ואת ענית לי שתמיד יש כסף ובדרך כלל כשמגיעים לכסף לא אומרים משפט כזה.

חולוד אלאנדרה עזאם: לא אמרתי שתמיד יש כסף, אמרתי שרוב הדברים - - -

מוסי רז: לא אומרים דבר כזה אף פעם.

עאידה תומא סלימאן: אתם אמורים להגיד לנו שחסר תקציבים ותעבדו כדי שיהיה עוד.

חולוד אלאנדרה עזאם: אז אני אומרת שיש בחיתוליו, אמרתי בהתחלה.

חולוד אלאנדרה עזאם: יש עוד פוטנציאל גדול להעסקה אבל חלק מזה שבאנו לפה להגיד שיש פוטנציאל וזו עבודה טובה לנשים.

חולוד אלאנדרה עזאם: אני בתור אמא זו עבודה טובה, יש בה פוטנציאל, יש בעבודה קרבה, יש בה הכל.

חולוד אלאנדרה עזאם: צריך רק לפתוח מסגרות חדשות, ולכן באנו לפה להגיד שאנחנו צריכים דרככם לנסות לפתוח מסגרות חדשות להעסקת נשים.

עאידה תומא סלימאן: מצוין.

עאידה תומא סלימאן: תודה.

חולוד אלאנדרה עזאם: יש עוד משהו שאני רוצה להגיד.

חולוד אלאנדרה עזאם: אז זה בחינוך הסביבתי, אמרנו 50 מדריכות.

חולוד אלאנדרה עזאם: אני אגיד לך, זה בקושי גם, לא בכל הכפרים הערביים ולא בכל מסגרת - - -

עאידה תומא סלימאן: כל מה שאת הצגת עד עכשיו זה היה כללי של החברה או רק של החברה הערבית?

חולוד אלאנדרה עזאם: החברה הערבית בחברה להגנת הטבע.

חולוד אלאנדרה עזאם: בכלל בחברה יש יותר נשים מאשר גברים אבל בחברה הערבית - - - ואני אגיע למי שמנהל את העסק הזה- - -

עאידה תומא סלימאן: מה זה סיירות?

חולוד אלאנדרה עזאם: סיירות זה חוגי ידיעת הארץ שילדים יוצאים ומכירים את הסביבה ואת הבית ואת השכונה ואת הגרעין הישן ואת הסביבה - - - עושים מה שהיינו עושים כשהיינו קטנים, עושים אותו יחד איתנו.

מוסי רז: אני פשוט הייתי בחוג סיירות שהייתי קטן.

עאידה תומא סלימאן: השאלה גם איך מכירים את הארץ.

עאידה תומא סלימאן: זאת שאלה אחרת ונשאל אותה - - -

קריאה: בפרט ב-5 ביוני, היום.

עאידה תומא סלימאן: במיוחד היום, כן.

חולוד אלאנדרה עזאם: אז בצוות הניהולי של החברה הערבית - - -

עאידה תומא סלימאן: למשל אתם מסבירים שהיה פה איזשהו כפר ערבי שנהרס, לא, אוקיי, תמשיכי.

חולוד אלאנדרה עזאם: אז בצוות הניהולי של החברה הערבית נכון להיום יש לנו שתי מנהלות - - - שהן נשים ושני מנהלי מחוז שהם גברים.

חולוד אלאנדרה עזאם: בתוך הצוות הריכוז של החברה הערבית יש תשע רכזות וששה רכזים.

חולוד אלאנדרה עזאם: אז זו החלוקה, ככה מתנהלת ישיבת צוות ורוב האנשים שהם בניהול ובריכוז הן נשים.

חולוד אלאנדרה עזאם: אני רוצה לסיים ב- - -

עאידה תומא סלימאן: מי מנהל מעל לשתי מנהלות המחוז ושני מנהלי המחוז.

עאידה תומא סלימאן: בטח יש עליהם מנהל.

חולוד אלאנדרה עזאם: מנהל שהוא פה יוסף - - - אבל מנכ"לית החברה להגנת הטבע - - -

מוסי רז: מנכ"לית.

מוסי רז: מה את רוצה יש פה שתי מנכ"ליות.

קריאה: - - - אבל יש מנהלת.

עאידה תומא סלימאן: בסדר אני שאלתי כדי לדעת ואני שמחה להכיר.

חולוד אלאנדרה עזאם: אז יש מנהל מעלינו ויש מנכ"לית שהיא אישה.

חולוד אלאנדרה עזאם: ויש יוזמות של נשים שלומדות בתחום הסביבה שהזכרתי לפני ומנסות לעשות פעילויות מרצון רב וגם עם נשים אחרות.

חולוד אלאנדרה עזאם: שאלה יוזמות שמאוד נחמד שאנחנו נקדם שיהיה להן מקום מבחינת תכניות ומסגרות חדשות לנשים שרוצות לתרום והן יכולות לקחת את זה גם בתור תעסוקה לעתיד.

חולוד אלאנדרה עזאם: תודה.

עאידה תומא סלימאן: תודה רבה.

עאידה תומא סלימאן: אני חושבת שעד כמה שהספקתי לספור אתן מגיעות למשהו בסביבות 100 נשים שמועסקות, בעצם 100 נשים ערביות שמועסקות בתכניות האלה ואני חושבת שזה פוטנציאל מצוין לתעסוקה שאפשר לפתח.

עאידה תומא סלימאן: חבר הכנסת מוסי רז.

קריאה: זה לא הכמות זה האיכות.

עאידה תומא סלימאן: את האיכות ראיתי רק את חולוד בינתיים - - -

מוסי רז: בכל מקרה זה לא כמות זה מספר, זה לא קמח.

מוסי רז: אז ראשית אני רוצה להודות על הדיון הזה, להודות לכרמית ולחולוד על ההצגה ולברך את איריס.

מוסי רז: אז כן יש כאן, אם השאלה מה הקשר בין מגדר לסביבה ואם יש בכלל קשר, והוצג פה קשר מסוים במחקר שכרמית הראתה ובדברים של חולוד.

מוסי רז: אז יכול להיות שבאמת אפשר להגיד שיש הרבה מנכ"ליות של ארגוני סביבה וגם היו בעבר וכמובן אנחנו מברכים את זה וזה חשוב.

מוסי רז: אני, יש כאן איזה משהו שבעיני קצת מפוספס.

מוסי רז: קודם כל אנחנו מכירים איזה 100 ארגוני נשים ואני לא מכיר אחד שהוא עוסק בסביבה.

מוסי רז: אנחנו מכירים איזה 100 ארגוני סביבה ואנחנו לא מכירים אחד שעוסק במגדר.

מוסי רז: זאת אומרת, עוסק, הנה כרמית הרי בדיוק עסקה בזה אבל לא כ- - - אנחנו יודעים שבתחומים אחרים יש ארגונים מסוימים שעוסקים אז זה לא קיים.

מוסי רז: שתיים – הדבר שנראה לי הכי מאתגר כי עד עכשיו אמרנו דברים טובים.

מוסי רז: אני אוהב להגיד דברים רעים.

מוסי רז: הדבר שנראה לי הכי מאתגר בכלל בתחום הסביבתי, עוד לפני שהגעתי לעניין המגדרי, זה כשאנחנו מדברים על חברת השפע שלנו נאמר שפוגעת כל כך בסביבה מכל כך הרבה כיוונים, מה יקרה כשכל העולם יהיה ברמה שלה.

מוסי רז: אז אותו דבר אנחנו צריכים לשאול מה יקרה כשנשים תזכינה, ואני מקווה שזה יהיה מהר, לאותם משאבים שעומדים לרשות הגברים, איך אנחנו יוצרים מצב שההתקדמות הזו דווקא תהיה חיובית לסביבה תוך כדי פיתוח בר קיימא ולא תגרום נזק נוסף על אף שהיא צריכה לקרות גם אם היא תגרום נזק נוסף, אבל שהיא תגרום את התועלת הזו ולא את הנזק.

מוסי רז: אחד הדברים שלדעתי היה משהו במה שהראית, כרמית, לגבי האיחוד האירופי אבל אני לא בטוח שנשאלה השאלה הנכונה ואם כן היא בטוח שונה לגמרי בארץ, זה עניין התחבורה.

כרמית לובנוב: הראיתי את זה.

מוסי רז: הראית שהיה שם הפרש זעום שלא נשמע לי הגיוני.

כרמית לובנוב: נכון.

כרמית לובנוב: ועאידה העירה בצורה נכונה שהמצב שם שונה לחלוטין.

מוסי רז: גם הוא לא נשמע לי הגיוני לגבי אירופה.

מוסי רז: כי בכל זאת אני חושב שגם באירופה לא לכל משפחה יש שני כלי רכב, אפילו גם באירופה לרוב המשפחות אין שני כלי רכב.

כרמית לובנוב: זה לא היה סקר שימושים, זה היה סקר עמדות הציבור עם המרכיב המגדרי בנושא העדפה של שימוש בתחבורה ציבורית 29% מהנשים - - -

מוסי רז: ו-27% מהגברים שזה אותו דבר, זה לא יותר.

כרמית לובנוב: היה הבדל יחיד לטובת הגברים בנושא של העדפה של רכב - - -

מוסי רז: בסדר, אבל מה שאני רוצה להגיד שעמדות זה סבבה, יש הרבה אנשים שהעמדה שלהם זה שהתחבורה הציבורית היא אחלה והם נוסעים ברכב פרטי ויש כאלה שהיא חרא אבל הם נוסעים בתחבורה ציבורית כי אין להם ברירה או הולכים ברגל או משתמשים בתחבורה בת קיימא אחרת.

מוסי רז: בישראל, אם אני חושב בלי שעשיתי מחקר על פער מגדרי הכי גדול בנושא הסביבה זה נושא התחבורה.

כרמית לובנוב: בהחלט.

כרמית לובנוב: שיש על זה מחקרים בישראל.

מוסי רז: שיש על זה מחקרים, ואחד מהם גם את עשית אני חושב, לא? אני חושב שאם אנחנו רוצים לפעול לקידום שני הדברים האלה יחד, גם של שוויון מגדרי וגם של שיחה בת קיימא בכלל תחבורה זה אתגר קריטי כי ככל שנתקדם לשוויון מגדרי בתחום הזה אנחנו חייבים להפוך את התחבורה כמה שפחות מזיקה, כמה שיותר מקיימת, כמה שיותר תורמת אפילו הייתי אומר.

מוסי רז: יכול להיות שיקרו דברים בתחום הזה אבל יש לנו גם אתגרים טכנולוגיים שאנחנו יודעים – רכב אוטונומי הוא אתגר טכנולוגי גדול שעלול לפגוע גם בסביבה, אפילו עלול לפגוע פגיעה קשה כי הוא יכול להעביר לשימוש ברכב פרטי.

מוסי רז: אז אני חושב שהדברים האלה אנחנו צריכים לשים אותם על סדר היום שלנו ולחשוב איך להתמודד איתם.

מוסי רז: אין לי הרבה פתרונות להציע אלא רק להצביע על בעיה שנראית לי משמעותית מאוד בתחום הזה.

עאידה תומא סלימאן: תודה רבה.

עאידה תומא סלימאן: אני חושבת שנגעת באמת בנושא שעדיין גם כשמדברים בנושאי סביבה במדינת ישראל לא מתייחסים כל כך לעניין של התחבורה ואני חושבת שאנחנו עדיין מהמדינות שהנושא של תחבורה ותחבורה ציבורית ושימוש במכוניות פרטיות, אם אני לא טועה, המדינה נמצאת בסולם מאוד גבוה של שימוש פר נפש ברכב פרטי.

מוסי רז: כן וגם הבדל מאוד ניכר בין גברים לנשים בנושא הזה.

מוסי רז: יש לך נתונים כרמית?

כרמית לובנוב: כן.

כרמית לובנוב: הנתונים שלנו שעל פני 200 יישובים בישראל שהשלמנו מחקר נגישות לתחבורה ציבורית היא בדיוק הפוכה ביחס לצרכים.

כרמית לובנוב: ביישובים סוציו אקונומיים גבוהים של אשכולות גבוהים יש בממוצע על פני 200 יישובים, כי כשזה לא בממוצע הפערים הרבה יותר גדולים, 25 קווי אוטובוסים ל-1000 תושבים בעוד ביישובים באשכולות נמוכים יש 8.

כרמית לובנוב: הפערים בין יישובים ערבים ליהודים הם עוד הרבה יותר גבוהים.

כרמית לובנוב: זה אחד מהרציונאלים לפתח מקורות תעסוקה לנשים גם בגלל העדר תחבורה ציבורית ביישובים, בעיקר ביישובי ערבים וכל ההשלכה לזה להתניידות וניידות חברתית וכלכלית.

עאידה תומא סלימאן: טוב, אני כמעט מרגישה שלא רוצה להגיב על הנתון הזה.

עאידה תומא סלימאן: גברת ציפי דיק.

עאידה תומא סלימאן: פעילה סביבתית, בבקשה גברתי.

ציפי דיק: שלום, אני גם משקיפה בוועדה הזאת מטעם ראשון לציון, לכבוד הוא לי.

ציפי דיק: אני רוצה להתייחס קודם כל לתכנית של מר פרץ, ואני מצירה על ביטולה כי כמו שאנחנו יודעים כל דבר מתחיל בחינוך וכמה שיותר צעיר ככה נטמע יותר.

ציפי דיק: אני רוצה גם להתייחס, הבחורה הראשונה שהציגה את המצגת, כרמית, לגבי הכשרות.

ציפי דיק: אני גם קודם קצת ציינתי ולא שמעו אותי, אני מאוד ממליצה להכשיר יועצות, יועצות סביבתיות ולשבץ אותן בכל מחלקה ברשות מקומית.

ציפי דיק: לנו יש יועצת סביבתית שהיא גם מחזיקה את התיק לאיכות הסביבה באגף אבל לה יש משרד אישי לייעוץ סביבה.

ציפי דיק: היא מייעצת לחברות, זה מקצוע מאוד מאוד נדרש, מאוד נחוץ ומאוד עוזר.

ציפי דיק: אצלנו בראשון לציון האגף לאיכות הסביבה כל שנה מכשיר פעילי סביבה בנושא קיימות, בריאות וסביבה.

ציפי דיק: במסגרת הקורס הזה יש פרויקטים שהחבר'ה יוזמים.

ציפי דיק: אני בוגרת קורס מספר שתיים ויזמתי ועדיין מובילה.

ציפי דיק: יש לנו בראשון לציון מאגר מים יזום של העירייה עצמה, זה מאגר מי נגר שאוגם את כל מי הגשמים ממערב ראשון, חולון, בת ים וזה נמצא באגם ראשון ויש את אגם הנקיק.

ציפי דיק: אגם הנקיק תומך באגם ראשון כדי שהמים לא יציפו אותו.

ציפי דיק: הרעיון שעלה זה שהיות ויש מים ויש סביבה ויש צמחייה ויש חיים ליצור איזושהי דרך להנגיש את זה לציבור.

ציפי דיק: ואז העליתי את הרעיון של להכשיר מדריכי שטח ופה אני מתחברת לחברה להגנת הטבע כי אנחנו סיימנו קורס אחד וכעת מתנהל קורס שני בהדרכת החברה להגנת הטבע.

ציפי דיק: אבל מה, כל הקורסים האלה וכל ההכשרות האלה הן בהתנדבות, הכל בהתנדבות.

ציפי דיק: אפשר לעשות את זה מקצועית, אפשר לעשות את זה בשכר כי אם אני פעילה גם במעמד האישה אז מחנכים אותנו שזה נורא נחמד להתנדב וזה טוב אבל צריך להיות מינון לכל דבר וכן לדרוש שכר על העשייה שלנו.

ציפי דיק: אז בהחלט אפשר את הקורס הזה למשל, שאני כבר המלצתי, לעשות אותו בשכר.

עאידה תומא סלימאן: לא את הקורס, את העבודה.

ציפי דיק: את העבודה בוודאי.

ציפי דיק: הקורס ממומן על ידי העירייה, אם שאלת מי מממן, מי עומד מאחורי, זה העירייה מממנת אותו.

ציפי דיק: בגרו כבר 26 מדריכים, כרגע יש קורס נוסף של 26 מדריכים.

ציפי דיק: אנחנו חושפים את המקום לחברה בכלל ורוצים להתמקד בחינוך תלמידים.

ציפי דיק: התלמידים יגיעו, יקבלו הכשרה, והם יכולים גם לעשות את הפרויקטים שלהם במקום.

ציפי דיק: אז זה בגדול מה שקורה בראשון ופה אני מחברת גם את המגדר לסביבה – אני אומרת שהצרכנים הכי גדולים זה הנשים, צרכני הסביבה.

ציפי דיק: הן משתמשות ב- - - הן הכי משתמשות במדרכות, הן הכי משתמשות בגנים הציבוריים, הן בשטח.

ציפי דיק: אני לא מעליבה שום גבר פה אבל הוא הולך לעבודה וחוזר הביתה.

ציפי דיק: הנשים צריכות להשתמש בכל הסביבה מסביבן, ולכן הן חשופות יותר וכן זה הקשר החזק ביותר בין נשים לסביבה ואני חושבת שצריך למצוא את הגשר כדי לקדם את זה.

ציפי דיק: ברגע שנכשיר נשים ונפתח אצלן את המודעות והאכפתיות לסביבה אז יטב לנו.

ציפי דיק: תודה.

עאידה תומא סלימאן: תודה.

עאידה תומא סלימאן: גברת איריס האן, מנכ"לית החברה להגנת הטבע, כן גברתי בבקשה.

איריס האן: תודה.

איריס האן: אני מצטערת שהגעתי באיחור, יש לנו היום הרבה דיונים אז הייתי בדיון קודם.

עאידה תומא סלימאן: כן, ככה זה בימים המיוחדים.

איריס האן: אני יודעת שזה ביום יום, אני לא כל יום כאן, אבל היום הזה מבחינתנו באמת יום עמוס.

איריס האן: כמה מילים על החברה להגנת הטבע בהקשר שעליו דובר – ראשית בחברה להגנת הטבע מחצית מההנהלה הן נשים.

איריס האן: אני אמנם האישה הראשונה בתפקיד מנכ"לית אבל מוטב מאוחר מאשר לעולם לא.

איריס האן: מתוך מאות עובדים בחברה להגנת הטבע בערך כפול הן נשים.

איריס האן: זאת אומרת, יש כפול נשים מגברים.

איריס האן: אז באמת חבר הכנסת מוסי רז הלך - - -

עאידה תומא סלימאן: כלומר שני שליש.

איריס האן: כן.

איריס האן: פי שניים.

איריס האן: אז כנראה שבאמת יש - - - זה ארגון שאני צמחתי בו, אני התחלתי בחברה להגנת הטבע לפני הרבה שנים ואני יודעת שזה לא מקרי שהגעתי למקום שאליו הגעתי, זה תוצאה של יחס מאוד מאפשר ותומך שאפשר לי כאישה לצמוח בתוך הארגון וזה לא דבר פשוט לעשות את כל הדברים יחד בשנים שבהן יולדים ומגדלים ילדים וכו'.

איריס האן: ובאמת הארגון אפשר לי לעשות את זה ולהגיע עד למקום שבו אני נמצאת עכשיו.

איריס האן: בתחום שהציגה חולוד של הפעילות בחברה הערבית זה אחד התחומים שגדלו בצורה הכי משמעותית בשנים האחרונות ופעילות מקצועית יפהפייה, כל ביקור, ואנחנו מבקרים הרבה כהנהלה בחברה הערבית בפעילות שנעשית, כל ביקור, כל נגיעה, כל רושם שאנחנו מקבלים זו באמת פעילות שנעשית ברמה הגבוהה ביותר.

איריס האן: ואולי זה באמת לא מקרי שמי שמוביל את הפעילות הזאת בחברה הערבית הן נשים נפלאות.

איריס האן: את שמעת כאן עכשיו רק את חולוד אבל יש באמת בכל רחבי הארץ בעיקר נשים שעושות עבודה מדהימה נכנסו לנושא הזה חלק עם רקע סביבתי, חלק בלי רקע סביבתי ונכנסו באמת, תפסו את הנושא צ'יק צ'ק ופשוט הרימו מערכת חינוכית של חינוך סביבתי שאין כמוה.

איריס האן: מגוונת, יפה, ערכית, מקצועית ובאמת מדהימה.

איריס האן: לשאלה שלך מה אפשר, אם היו יותר משאבים מה היינו עושים עוד אז אני מרגישה שבאמת בתחום של החינוך, שזה התחום שהוצג כאן, זה תחום שאנחנו מקבלים בו סיוע מהמדינה ואפילו מבקשים מאיתנו לעשות עוד וקשה לנו לפעמים לגייס אפילו את בתי הספר.

איריס האן: אנחנו רוצים לתת יותר מאשר אנחנו מצליחים אפילו להיכנס.

איריס האן: אבל הייתי רוצה לראות נשים ערביות נוספות בתחומים נוספים שהחברה להגנת הטבע עוסקת בהם למשל בתחום של התכנון, תכנון סביבתי, בתחומים אחרים של שיווק, של פרסום, תחומי מקצוע אחרים.

איריס האן: אגב, גם בתחומים של אקולוגיה - - -

עאידה תומא סלימאן: מה זאת אומרת שיווק ופרסום, שיווק מה?

עאידה תומא סלימאן: שיווק התכניות שלכם?

עאידה תומא סלימאן: מה בדיוק?

איריס האן: נקרא לזה אחרת, פעילות של פיתוח מודעות ציבורית לנושאים של סביבה.

איריס האן: אנחנו נכנסים דרך בתי הספר אבל יש דרכים אחרות שבהן אנחנו מנסים לחנך, להגדיל את המודעות ואת אהבת הטבע.

איריס האן: דרך מבוגרים, דרך כלי תקשורת כאלה ואחרים, דרך מדיה.

איריס האן: אנחנו עושים את זה בחברה היהודית, אנחנו יודעים לעשות את זה.

איריס האן: בחברה הערבית זה דורש התאמות אחרות וגם בתחומים האלה היינו רוצים לראות יותר נשים.

עאידה תומא סלימאן: אני לא זכור לי למשל שנתקלתי באיזשהו קמפיין שלכם בערבית.

איריס האן: נכון.

איריס האן: זה משהו שהיינו רוצים להיכנס אליו.

עאידה תומא סלימאן: מה מונע מכם?

איריס האן: בין היתר משאבים.

עאידה תומא סלימאן: קמפיינים בעברית יש.

עאידה תומא סלימאן: למה אין קמפיינים בערבית?

עאידה תומא סלימאן: לא צריך נשים ערביות כדי לעשות קמפיין.

איריס האן: נכון.

איריס האן: אבל בין היתר משאבים, גם הקמפיינים שאנחנו עושים בעברית הם יחסית מוגבלים, יחסית לאחרים שעושים קמפיינים.

איריס האן: אם שאלת אם הייתה לנו תמיכה נוספת מה היינו עושים אז את זה היינו עושים.

איריס האן: הייתי - - -

עאידה תומא סלימאן: לא, השאלה שלי היא, אם כבר שנים עושים קמפיינים בעברית לא חייבים, אפשר להתחלק במשאב הקיים.

עאידה תומא סלימאן: ואני יודעת שקמפיין בשפה הערבית ושימוש בכלי תקשורת ערבים לא עולה חצי ממה שעולה בשפה העברית.

עאידה תומא סלימאן: אז למה לא חשבתם מהתחלה לחלק את המשאבים הקיימים כך שיכללו קמפיינים לאוכלוסייה הערבית שזה גם ייתן לכם או ייתן לציבור לדעת ולנשים את האופציות הקיימות.

עאידה תומא סלימאן: אני חושבת שכדאי מאוד לשקול את זה.

איריס האן: אנחנו שוקלים את זה, זה נמצא על סדר היום שלנו.

איריס האן: אני חושבת שבהקשר של הדיון כאן, קודם כל הפעילות שלנו בחברה הערבית היא גדלה מאוד בשנים האחרונות.

איריס האן: גם בתחום החינוך זה תחום שנכנסנו אליו יותר בשנים האחרונות בין היתר בסיוע של המדינה.

איריס האן: חלק מהאוכלוסייה הערבית, חלק מהפעילות היא פעילות שהיא ממומנת.

איריס האן: וגם בחברה היהודית ההיקפים הם מוגבלים והיכולת שלנו לבצע פעילות היא בתמיכה שאנחנו מקבלים למשל ממשרד החינוך.

איריס האן: אז זה אפשר לנו באמת להגיע למקומות שאם השוק החופשי הוא היחיד שהיה מאפשר לנו לפעול לא היינו מגיעים לשם.

איריס האן: התמיכה של המדינה היא שמאפשרת לנו אותו דבר גם בתחומים נוספים.

איריס האן: כשאנחנו נכנסים ואנחנו מרחיבים את הפעילות – בישיבה האחרונה, בביקור הנהלה האחרון בחברה הערבית באמת דיברנו על זה שהיינו רוצים להיכנס גם לנושא של קמפיינים.

איריס האן: אנחנו מבינים שאי אפשר לקחת את מה שאנחנו עושים בעברית, לתרגם את זה לערבית, זה אחרת, צריך להכיר את הציבור הזה, להכיר את ההעדפות שלו לעשות את זה אחרת, זה משהו שאנחנו התחלנו לעסוק בו.

איריס האן: בהקשר של הדיון כאן אני חושבת, מהניסיון שלנו, עם ההצלחה דווקא של העבודה של נשים בתחום של החינוך הייתי מאחדת כוחות ומנסה לראות איך אנחנו מנצלים פה את ההצלחה בתחום הזה ומנסים לשלב נשים ערביות נוספות בתחומים נוספים שהחברה עוסקת בהם.

איריס האן: למשל אני בהשכלה שלי מתכננת, כשלמדתי תכנון ערים בטכניון חלק ממי שלימדו אותי היו מתכננות ערביות.

איריס האן: אין לנו כרגע מתכנן שעוסק בחברה הערבית, זה משהו שגם אותו אנחנו מנסים לגייס, שוב ביכולות המוגבלות שלנו מבחינת משאבים.

איריס האן: אם גם לזה היינו מקבלים תמיכה, כי כרגע זה רק דרך משרד החינוך אז זה משהו שהוא היה מאפשר לנו באמת להיכנס גם לזה, זה פשוט - - - משאבים - - -

עאידה תומא סלימאן: אני רוצה להגיד פה משהו.

עאידה תומא סלימאן: גם כאשר מתכננים קמפיין, נכון שצריך להכיר את האוכלוסייה אבל בשביל זה יש משרדי ייעוץ ובשביל זה אפשר להקצות, לקבל את הידע הזה, לקנות את הידע הזה.

עאידה תומא סלימאן: ויש לכם נשים שעובדות כבר ומכירות, וגברים גם כן.

עאידה תומא סלימאן: כלומר, מה שאני מנסה להגיד שאני שומעת כל הזמן שאם נקבל כסף אז אנחנו נוכל לעשות את זה.

עאידה תומא סלימאן: אבל בדברים האחרים אתם עושים.

עאידה תומא סלימאן: כלומר זה החלטה מהתחלה.

עאידה תומא סלימאן: אנחנו מהשנה הבאה אפילו בכסף הקיים אנחנו מחלקים את זה אחרת.

עאידה תומא סלימאן: אני חושבת שזו החלטה שלכם לבוא ולהגיד שלא נתנה את הפעילות שלנו בקבלת כסף נוסף, זה טוב, אפשר תמיד לתבוע עוד ועוד כי התחום הזה רק מתפתח, אבל אפשר לקבל החלטה שהתקציב מעכשיו אנחנו רוצים להקצות ממנו 10%, 15%, חס וחלילה 20% כמו האחוז של האוכלוסייה, ואנחנו הולכים בצורה כזו שוויונית מההתחלה.

איריס האן: ההחלטה העקרונית התקבלה, היא התקבלה, וזוהחלטה שאנחנו הולכים עליה ומתקדמים איתה.

עאידה תומא סלימאן: איזו החלטה התקבלה?

איריס האן: להיכנס לנושאים של קמפיינים, של מודעות וכו' שמותאמים לחברה הערבית.

איריס האן: היכולת שלנו להתקדם איתה, כמו בדברים אחרים, היא מוגבלת במשאבים.

איריס האן: זה לא - - -

עאידה תומא סלימאן: לא, לא, לא, סליחה, סליחה, את חוזרת על אותם דברים.

עאידה תומא סלימאן: אני - - - משהו אחר - - -אני אמרתי משהו אחר.

עאידה תומא סלימאן: יש תקציב של החברה להגנת הטבע?

איריס האן: כן.

עאידה תומא סלימאן: יש.

עאידה תומא סלימאן: אני מדברת על מה שקיים.

עאידה תומא סלימאן: זאת החלטה ברמה המדינית הכללית - - -

איריס האן: ההחלטה הזאת התקבלה.

עאידה תומא סלימאן: שנייה, לא, את לא אמרת לי שהתקבלה.

עאידה תומא סלימאן: סליחה, את אומרת יש לנו החלטה וככל שנקבל אנחנו נבצע.

עאידה תומא סלימאן: אני אומרת משהו אחר ותני לי להשלים את המשפט כי אני יכולה לשלול ממך זכות דיבור.

עאידה תומא סלימאן: סתם אני עושה שרירים עכשיו אבל - - - אני רוצה להשלים, אני אומרת לא להתנות בתוספות תקציביות.

עאידה תומא סלימאן: מה שאני מנסה לשמוע פה – ההחלטה שלנו היא נקבל או לא נקבל, החברה הערבית תקבל את הנתח שלה מהתקציב.

עאידה תומא סלימאן: היא לא קיבלה עד עכשיו, יש לנו החלטה.

עאידה תומא סלימאן: אנחנו נקבל החלטה כזו שאנחנו משריינים מהתקציב השנתי שלנו אם יגדל או יקטן, חס וחלילה, אנחנו נשריין את התקציב הזה כי אנחנו קיבלנו החלטה ברמה הכללית שאנחנו הולכים על זה.

עאידה תומא סלימאן: זה כל מה שאני אומרת.

עאידה תומא סלימאן: כלומר, לא לחזור ולהגיד לי אם נקבל ואם, לא, ואנחנו החלטנו שאנחנו רוצים להיכנס אבל - - - אם אתם באמת רוצים לפתח את התחום הזה באוכלוסייה הערבית ואת תחום הסביבה כי אני יודעת שיש תחומים אחרים שאני לא הייתי רוצה שתפתחו אבל בסדר, אני מתכוונת לתחום הסביבה ולמודעות לסביבה וכו', זה צריך החלטה, פשוט מאוד, מההתחלה ולבוא ולחלק את התקציב מהתחלה בצורה כזו.

איריס האן: קודם כל ההחלטה באמת התקבלה, אני רוצה לשתף רק בקושי שאנחנו נתקלים, לא קושי תקציבי.

איריס האן: אנחנו נכנסים פה לתחום שלא טופל הרבה מאוד שנים, ספציפית בחברה הערבית, ואנחנו נתקלים בקושי לפעמים אפילו בתרגום של מונחים מקצועיים.

איריס האן: באנשים אקולוגיים למשל או אנשים שבאים במחסומים שאנחנו - - - זה לא לקחת ולעשות את אותו דבר.

איריס האן: ומשהו שאנחנו מנסים להדביק פערים של שנים שלא נעשו, ולכן לזה כן - - -

עאידה תומא סלימאן: לא, לא, סליחה, זה - - - לא נעשו דרככם אבל יש ארגוני שטח ויש ארגונים שיש להם את הידע - - -

קריאה: סביבתיים?

עאידה תומא סלימאן: כן, סביבתיים, ערבים.

עאידה תומא סלימאן: יש אנשי מקצוע, יש מתכנני ערים, יש, הכל קיים.

עאידה תומא סלימאן: זה שאתם נכנסים לתחום חדש זה שלכם אבל זה לא אומר שלא קיים.

כרמית לובנוב: אני רוצה לשתף במידע של עבודת מאסטר של בחורה ערביה בכפר קאסם על נכונות הציבור הערבי לקחת חלק בפעילות סביבה.

כרמית לובנוב: היא בחנה הרבה מאוד דברים, בגדול היא בחנה ידע והיא בחנה מוכנות.

כרמית לובנוב: הידע נמוך יותר מהמוכנות והמוכנות הייתה גבוהה.

כרמית לובנוב: וכשהיא בדקה לפי פרמטרים במה מוכנים להשתתף, האם בצרכנות, האם בפעילות קהילתית וכו', להצטרף לפעילות של ארגון ירוק סביבתי מוכר היה הכי נמוך.

כרמית לובנוב: וזה מסביר חלק מהעניין.

עאידה תומא סלימאן: אני חושבת שקודם כל לפעמים גם כשבודקים עם הציבור צריך להיזהר באיך בודקים.

עאידה תומא סלימאן: לבוא ולהגיד למישהו מהחברה הערבית להיות שותף בתוך ארגון ירוק סביבתי זה מכניס את כל הסטריאוטיפים על מה זה ארגון ירוק ומה זה - - - כלומר, השאלה צריכה להיות יותר קשורה למושגים שהאוכלוסייה מכירה.

עאידה תומא סלימאן: ארגון ירוק זה לא בהכרח כשנשמע על ידי החברה היהודית שמכירה מה זה ארגונים ירוקים ואיך זה פועל זה נופל לא באותה מידה על אוזן של אוכלוסייה ערבית שלא כולה יודעת מה זה ארגון ירוק.

עאידה תומא סלימאן: סליחה.

עאידה תומא סלימאן: אבל אם שואלים יותר מפורט על פעילות ששומרת את הסביבה, שומרת את הטבע, מייעלת את הצרכנות, עוזרת לצרכנות שהיא יותר תורמת אני חושבת שזה היה אחרת.

עאידה תומא סלימאן: אבל בכל מקרה, החזקנו עד עכשיו את המשרדים ולא נתנו להם להתבטא.

עאידה תומא סלימאן: אני הייתי רוצה לשאול באמת על המשאבים שהמדינה מקצה גם בנושא של מקצועות סביבתיים למשל, תכניות חינוכיות בנושא סביבה וגם מה מתוכנן הלאה ואיפה מתמקם המגדר או הנשים בנושאים האלה.

שירלי ברנע: אני הממונה על שוויון מגדרי במשרד להגנת הסביבה ואני גם מנהלת אגף תקציבים במשרד להגנת הסביבה.

שירלי ברנע: אני יכולה להגיד שהמשרד להגנת הסביבה כבר משקיע קרוב ל-10 שנים בנושא תכניות חינוכיות בכלל ובמגזר הערבי בפרט.

שירלי ברנע: אני יכולה להגיד שאנחנו מעבירים מדיי שנה קרוב לתשע שנים, עשר שנים כפי שאמרתי, 10 מיליון שקל, דרך משרד החינוך לתכניות כאלה.

שירלי ברנע: 30% מהתקציב הזה הולך למגזר, כאשר כ-250 גננות בשנה וכ-750 - - -

עאידה תומא סלימאן: בואי נשמיט את המילה מגזר על האוכלוסייה.

שירלי ברנע: מתנצלת.

עאידה תומא סלימאן: זה בסדר, חברה או אוכלוסייה.

שירלי ברנע: כ-250 גננות עוברות הכשרות מדיי שנה במסגרת התקציב הזה וכ-750 מורות.

שירלי ברנע: זאת אומרת, כמעט 1000 אנשי חינוך עוברים הכשרות והשתלמויות בנושא חינוך סביבתי מהתקציב שאנחנו משקיעים בתחום הזה.

שירלי ברנע: בנוסף יש לנו תכנית ספציפית בדרום ביחד עם החברה להגנת הטבע בחברה הבדואית כאשר שם אנחנו מפעילים ביחד בנות שירות לאומי, בנות שירות לאומי ביישובים שעוסקות בתחום של חינוך סביבתי וחינוך בקהילה.

שירלי ברנע: בכוונתנו להמשיך, כמובן, בנושא הזה ולהמשיך להשקיע את הסכומים האלה כל שנה.

שירלי ברנע: ואני חושבת שזה זוכה, כמו ששמענו פה - - -

עאידה תומא סלימאן: אפשר לדעת כמה בנות שירות יש לכם?

שירלי ברנע: שאלה טובה.

שירלי ברנע: במשרד או דרך התכנית הזו?

עאידה תומא סלימאן: לא, דרך התכנית הזו.

שירלי ברנע: דרך התכנית הזו, סליחה, אני לא בקיאה בפרטים, אבל אני בטוחה שהחברה להגנת הטבע יכולה להגיד את זה.

יוסף עסאקלה: החברה להגנת הטבע היא גוף שמכשיר, הוא לא גוף שמגייס ו- - - אתם יש לכם את הספק שמגייס, אני לא יודע, אנחנו גוף שנותן הכשרות.

שירלי ברנע: אני מיד אברר.

שירלי ברנע: מעבר לזה, כמו ששמעת מחבר הכנסת עמיר פרץ יש לנו את תכנית סביבה שווה שאנחנו משקיעים באמצעותה 300 מיליון שקל בחברה, לא בתחומי חינוך סביבתי, באמת הנושא הזה בוטל כשנכנס השר אבי גבאי לתפקידו, אבל בהחלט בתחומים תשתיתיים, בתחום הפסולת, המחזור, הפינוי, כל מה שקשור לתשתיות פסולת ומחזור.

עאידה תומא סלימאן: 300 מיליון?

שירלי ברנע: מעל 300 מיליון שקל, כן.

עאידה תומא סלימאן: וזה עובר דרך הרשויות המקומיות אני מבינה.

שירלי ברנע: נכון.

עאידה תומא סלימאן: אוקיי.

עאידה תומא סלימאן: אבל ביטלתם את החלק החינוכי הבנתי.

שירלי ברנע: נכון.

שירלי ברנע: כשנכנס לתפקידו השר אבי גבאי בוטל החלק החינוכי והועבר לתשתיות פסולת.

שירלי ברנע: כלומר, 300 מיליון שקל נשארו אבל אך ורק לתשתיות פסולת ומחזור.

כרמית לובנוב: עד איזה שנה?

עאידה תומא סלימאן: עד עכשיו.

שירלי ברנע: בירושלים יש תכנית חדשה בעקבות החלטת ממשלה בנושא כאשר משרד האוצר יעביר לנו 10 מיליון שקל לתכניות חינוכיות.

עאידה תומא סלימאן: לתכניות חינוך - - -

שירלי ברנע: לתכנית חינוכית באזור ירושלים.

עאידה תומא סלימאן: כמה?

שירלי ברנע: 10 מיליון שקל.

עאידה תומא סלימאן: ורק באזור ירושלים?

שירלי ברנע: כן, זה במסגרת החלטת ממשלה שמוקדה בירושלים, כן.

עאידה תומא סלימאן: אז צריך לחנך - - -

קריאה: למה הפריבילגיה?

שירלי ברנע: אני חושבת שצריך לשאול את מי שקיבל את החלטת הממשלה הזאת.

שירלי ברנע: אני - - -

עאידה תומא סלימאן: זאת הייתה החלטה בעניין ירושלים וכל משרד קיבל את הנתח שלו מתוך התכנית.

עאידה תומא סלימאן: בשביל זה צריך לעבור לירושלים, את רואה.

ציפי דיק: טוב לי בראשון.

עאידה תומא סלימאן: אני חושבת שכל העניין של ביטול תכניות חינוך בנושא הסביבתי דווקא במשרד לאיכות הסביבה זה קצת נראה לי לא ענייני במיוחד כי אנחנו מדברים על לחנך דורות הבאים של איכות הסביבה.

עאידה תומא סלימאן: ליצור את הפער הזה שוב של דורות שגדלים בלי החינוך הזה זה שוב לתקוע את עצמנו עם אותה בעיה לשנים הבאות.

עאידה תומא סלימאן: מצד שני את אומרת שאתם עושים תכניות לחינוך אנשי חינוך, אבל אנשי החינוך האלה אמורים ואמורות, עד כמה שידוע לי, ואוי ואבוי אם מישהו עכשיו יגיד לי ממשרד החינוך שהם יעשו את זה בתכנית של כישורי חיים, בדרך כלל משרד החינוך כל פעם שאני שואלת מתי יש למורים את הזמן להעביר את התכניות האלה אומרים לי, יש תכנית כישורי חיים.

עאידה תומא סלימאן: כישורי חיים זה 32 שעות למידה בתוך כל השנה, ומכניסים אליהם איזה 13-13 תכניות.

עאידה תומא סלימאן: כלומר, מכשירים את המורים האלה אבל מתי המורים האלה יש להם את הזמן להעביר הלאה את הידע הזה אם הם עסוקים במקצועות שהם מלמדים.

עאידה תומא סלימאן: השאלה אם לא כדאי שהמשרד לאיכות הסביבה יסתכל עמוק עמוק בנושא של חינוך וחינוך של הדורות הבאים, אם מדברים על סביבה בת קיימא, על סביבה ש- - - אז איך מסתכלים על העתיד ורואים שדורות גדלים בלי הידע הזה.

עאידה תומא סלימאן: השאלה השנייה היא עד כמה המשרד משקיע בעניין של העלאת מודעות ציבורית באופן כללי.

עאידה תומא סלימאן: כלומר, האם יש לכם תקציב להעלאת המודעות של הציבור, חוץ מאשר להשקיע בתשתיות.

עאידה תומא סלימאן: יש בתקציב שלכם?

שירלי ברנע: אני קודם רוצה לענות לשאלתך מקודם, קיבלתי את המידע, 45 בנות שירות לאומי במסגרת הפרויקט בדרום.

עאידה תומא סלימאן: וזה בנות מהדרום?

שירלי ברנע: כן.

שירלי ברנע: לגבי השאלה הראשונה, את יכולה לחזור עליה?

עאידה תומא סלימאן: על הנושא של השקעה בחינוך והפסקת התכנית החינוכית ואיך זה ישליך על הדורות הבאים.

שירלי ברנע: אז כמו שאמרתי, אנחנו משקיעים מזה למעלה מתשע שנים בנושא תכניות חינוכיות כאשר אנחנו משקיעים במורים, במורות ובגננות ובגננים, בעיקר זה גננות ומורות, כסוכני השינוי.

שירלי ברנע: זאת התפיסה שלנו וככה אנחנו עובדים.

שירלי ברנע: אנחנו מכשירים את המורים ואת המורות ואת אנשי החינוך כדי להעביר הלאה את הידע.

עאידה תומא סלימאן: מתי יעבירו, איך יעבירו?

שירלי ברנע: זה בשיתוף עם משרד החינוך, בהחלט, אנחנו לא עושים את זה באופן ישיר, אנחנו כמובן מודעים לתכניות הלימוד ולנושאים שמועברים לבית ספר ולזמן המוגבל שיש בעצם בבית הספר - - -

עאידה תומא סלימאן: אתם מכשירים את המורים והמורות בתקווה שהם יעבירו הלאה את זה.

עאידה תומא סלימאן: האם ידוע לכם מעבודה מול משרד החינוך, כי הרי אתם נותנים הכשרה לעובדי משרד החינוך, המורים הם עובדי משרד החינוך.

עאידה תומא סלימאן: האם יש לכם ידע איך ההכשרות האלה מועברות הלאה, כלומר איך מחלחלות, האם אתם יודעים מה התכניות הקיימות במשרד החינוך שהם צריכים להכשיר להם את המורים האלה.

שירלי ברנע: למיטב ידיעתי, ואני אביא עוד מידע אם יש צורך, אני אשלח את כל המידע שיש בידינו, אנחנו עובדים בשיתוף עם משרד החינוך.

שירלי ברנע: התקציב מועבר דרך משרד החינוך והתכניות נבנות - - -

עאידה תומא סלימאן: איזה תקציב ה- - -

שירלי ברנע: התקציב, אותם 10 מיליון שקל שדיברתי עליהם שמועברים - - - כל שנה הם מועברים דרך משרד החינוך.

שירלי ברנע: אנחנו מעבירים את התקציב למשרד החינוך ומשרד החינוך מעביר לתכניות האלה שדיברתי עליהם.

שירלי ברנע: זאת אומרת, התכנית היא בשיתוף פעולה.

שירלי ברנע: התכנים ומתי נכנסים - - -

עאידה תומא סלימאן: כן, אבל אתם מקבלים דיווחים על הכספים שאתם מעבירים.

שירלי ברנע: בוודאי.

שירלי ברנע: אז אני אומרת, אין לי כרגע את המידע הזה, אני אתן את כל המידע שצריך, אין שום בעיה, אני אקבל אותו ואני אעביר לך אותו בכתב מבחינת התכנים ומתי וכו'.

שירלי ברנע: לגבי תקציבי הסברה אנחנו מוגבלים בנושא הסברה.

שירלי ברנע: כפי שאת יודעת יש החלטת ממשלה שמקצה לכל משרד ממשלה תקציב הסברה מסוים ואנחנו עובדים לפי תכנית העבודה ולפי סדרי העדיפויות שהנהלת המשרד מתווה לגבי הנושא של ההסדרה גם כן.

עאידה תומא סלימאן: אוקיי, זה באמת מדיניות, זה לא נתן לי שום מידע כמה עשיתם, מה עשיתם, כמה מוקדש לזה.

עאידה תומא סלימאן: כלומר, זה ידע כללי שהממשלה מקצה תקציבים ומגבילה מבחינת, אבל לא ידעתי מה זה מגבילה.

עאידה תומא סלימאן: מגבילה זה יכול להיות 100 מיליון שקל וזה יכול להיות 10 מיליון שקל.

שירלי ברנע: התקציב שמוקצה למשרד להגנת הסביבה בנושא הזה הוא 8 מיליון שקל בשנה.

עאידה תומא סלימאן: זה הסברה על הפעילות של המשרד?

שירלי ברנע: תקציבי הסברה.

עאידה תומא סלימאן: כן, אבל אין לכם למשל תכנית מובנית בתוך המשרד.

שירלי ברנע: בוודאי שיש, בוודאי שיש תכנית.

שירלי ברנע: תכנית שנבנית על ידי אגף ההסברה שלנו בהתאם לסדרי עדיפויות והיעדים שהמשרד עובד על פיהם.

עאידה תומא סלימאן: אוקיי.

עאידה תומא סלימאן: אז אני ארצה לדעת אחר כך על התקציבים שמועברים למשרד החינוך.

עאידה תומא סלימאן: איך אתם יודעים, מה אתם יודעים על השימוש בהם ואיך הם מנוצלים ומה התכניות שמשתמשים בהם.

עאידה תומא סלימאן: ואני ארצה לדעת על תכניות ההסברה של המשרד וגם פילוח של מה בדיוק, איך מפלחים את זה מבחינת האוכלוסיות השונות.

עאידה תומא סלימאן: כלומר, האם יש הסברה בשפה הערבית או אין הסברה בשפה הערבית, מה מתוכנן וכו'.

עאידה תומא סלימאן: תודה.

עאידה תומא סלימאן: משרד העבודה והרווחה, גברת חן קהתי.

עאידה תומא סלימאן: בבקשה גברתי.

עאידה תומא סלימאן: אני ארצה לשמוע ממך את כל העניין של הדרכות, הכשרות שקשורות לענייני סביבה ומקצועות סביבתיים.

חן קהתי: היום אין לנו כל כך הכשרות בתחום הזה של הסביבה, לא לנשים בכל אופן.

חן קהתי: יש לנו הכשרה בנושא בנאות ירוקה, שרברבות סביבתית אבל זה פחות רלוונטי לנשים.

חן קהתי: אנחנו כן מפתחים - - -

עאידה תומא סלימאן: איזה קורסים?

חן קהתי: בנאות ירוקה ושרברבות סביבתית.

עאידה תומא סלימאן: למה פחות?

חן קהתי: אם נשים מעוניינות להשתלב הן כמובן מוזמנות אבל בכל ההכשרות בתחומים האלה שנפתחו עד היום לא השתלבו נשים במקצועות האלה.

ציפי דיק: זה הובא לידיעתן?

חן קהתי: אנחנו מפרסמים את זה כמו שאנחנו מפרסמים כל הכשרה שלנו, לשני המינים.

חן קהתי: כן אנחנו מעודדים הכשרות לנשים.

חן קהתי: יש לנו הכשרות שהן ספציפיות מיועדות לנשים, לא בתחומים האלה של הסביבה ואנחנו כן נשמח, עלו פה הצעות מעניינות, אנחנו נשמח לפתח הכשרות בתחום הזה ולתקצב הכשרות מקצועיות בתחום הזה.

עאידה תומא סלימאן: כלומר בינתיים אפשר להגיד שהייתם מאוד מוגבלים מבחינת ההכשרות למקצועות סביבתיים ועוד יותר המיועדות לנשים.

חן קהתי: כן, בתחום הזה.

עאידה תומא סלימאן: ואתם פתוחים להצעות.

חן קהתי: אנחנו נשמח לפתח הכשרות כאלה.

עאידה תומא סלימאן: מרכזי ריאן עובדים איתכם והם באחריות שלכם?

חן קהתי: נכון.

עאידה תומא סלימאן: וגם למרכזי ריאן אין את ההכשרות האלה.

חן קהתי: לא.

עאידה תומא סלימאן: רק מה שאתם עושים בנגב ככה הבנתי.

קריאה: - - -

עאידה תומא סלימאן: לא, גם בצפון.

עאידה תומא סלימאן: אז כלומר, איזה מרכזים יש לכם בצפון?

קריאה: עם - - - עם - - -

עאידה תומא סלימאן: לא אל תגיד לי שמות של מנהלים.

עאידה תומא סלימאן: מקומות, אני לא עד כדי כך.

חיליק אברג'יל: בצפון, בדרום, במרכז.

עאידה תומא סלימאן: כלומר נצרת, ירכא, מה בדיוק, איפה קיימים, בתמרה קיים.

חיליק אברג'יל: סכנין, תמרה, ירכא, רהט - - -

עאידה תומא סלימאן: אוקיי.

עאידה תומא סלימאן: אז כלומר הנה, את לא ידעת על זה.

עאידה תומא סלימאן: בעצם יש לכם את שיתוף הפעולה.

עאידה תומא סלימאן: אני חושבת שאפשר לפתח את התחום הזה ואולי במקום או לשקול מבחינת משרד הסביבה אולי כדאי לשקול כאשר מכשירים אנשים ויש תקציב להכשרות שמועברות למשרד החינוך גם אולי כדאי לחשוב על הכשרות של אנשים מחוץ למערכת החינוכית שיכולים גם לעבוד בנושאים האלה.

עאידה תומא סלימאן: תודה.

עאידה תומא סלימאן: אני ארצה אחר כך לקבל את המידע מרוכז שאתם תהיו מיודעים לבדוק מה מרכזי ריאן עשו בתחום הזה, כמה הכשרות, מה המשרד הקצה לנושא ואיך החלוקה המגדרית בנושאים שקשורים למקצועות סביבתיים.

עאידה תומא סלימאן: אנחנו נפנה אליכם כמובן את הבקשות האלה בכתב אבל הנה את יודעת שזה - - - לי רומי, ארגון מגמה ירוקה, כן גברתי.

לי רומי: אני אדבר ממש בקצרה כי לא ממש באתי עם נתונים.

לי רומי: אתם מדברים על להקצות תקציבים לקדם נושאים אקולוגיים, תחבורה ציבורית, חינוך, רצון פוליטי לקדם נושאים ולחוקק חוקים אבל בינתיים אני מסתכלת סביב השולחן ומה שאני רואה זה כוסות חד פעמיות.

לי רומי: שזה קצת סותר.

לי רומי: אתם מדברים על בגדול ובינתיים - - -

עאידה תומא סלימאן: לצערי הרב לא אני מחליטה איזה סוג של כוסות מגישים.

לי רומי: לא, ברור, אבל אפשר פלסטיק רב פעמי גם כן.

לי רומי: אני יודעת שזה נושא מאוד מאוד קטן לעומת מה שאתם מדברים, כל מיני תקציבים למיניהם אז אפשר אולי גם לקדם את זה פה בישיבות כאלה.

לי רומי: במיוחד בישיבות שנוגעות ב- - -

עאידה תומא סלימאן: אני רק רוצה להגיד שאחד הדברים שהכנסת מתפארת בהם וגם יושב ראש הכנסת שהכנסת היא כנסת ירוקה.

עאידה תומא סלימאן: והכנסת מקדמת הרבה שיתופי פעולה עם פרלמנטים בעולם ומסבירה איך אפשר להיות ירוקה.

עאידה תומא סלימאן: אז אני אציע לכם שאתם ארגוני שטח שהגעתם לדיון בנושא של סביבה וגיליתם את מה שגילית עכשיו לפנות ליושב ראש הכנסת ולמנכ"ל הכנסת ולהגיד - - -

קריאה: מתכנסת השדולה, אפשר להעלות את זה שם.

עאידה תומא סלימאן: כן, יש כינוס של השדולה ואתם יכולים להגיד שאני גם הצעתי לכם שתפנו ותסבו את תשומת לבם לעובדה הזו.

עאידה תומא סלימאן: אני בטוחה שעובדי המזנון לא יאהבו את הרעיון של להשתמש ולהתחיל לנקות שוב ושוב את הכוסות אבל בבקשה.

ציפי דיק: יש לנו גם בעיית מים, נשאלת השאלה מה קודם למה.

עאידה תומא סלימאן: טוב, זה האנשים שמודעים סביבתית יכולים לתת הערה כזו, לא אני, אני לא כל כך בתחום.

עאידה תומא סלימאן: אני לומדת תוך כדי.

עאידה תומא סלימאן: אבל באמת, זו לא החלטה שלנו, אנחנו לא יכולים להחליט על זה.

לי רומי: לא, ברור, אבל אפשר להציע את זה.

לי רומי: יש לך פה מילה - - -

עאידה תומא סלימאן: את חושבת שיש לי - - - אלה נושאים שהם בידיים של הנהלת הכנסת ולא בידיים שלנו, אנחנו כנבחרי ציבור.

עאידה תומא סלימאן: כמובן אני יכולה להעביר את ההערה הזו, להפנות אותה למנכ"ל וליושב ראש הכנסת ולהגיד שזה עלה ולבקש שימצאו פתרון.

עאידה תומא סלימאן: כי אני בטוחה מבחינתם זה היה הישג לעבוד קשה כדי שהכנסת יוכלו להכריז עליה ככנסת ירוקה אפילו מבחינת השימוש בחשמל והשימוש במים ועשו שינויים במבנה כדי לעשות את זה.

עאידה תומא סלימאן: אני בטוחה שיתעניינו בהערה הזו.

עאידה תומא סלימאן: לא יודעת כמה אפשר למצוא פתרונות מהירים לנושא אבל אני אעביר את זה כאחד מהדברים שייצאו מהוועדה ליו"ר הכנסת ולמנכ"ל הכנסת.

עאידה תומא סלימאן: אני אשלח מכתב ואעביר את ההערה שלך.

לי רומי: זה גם חוסך כסף במקום לקנות כל הזמן כוסות חד פעמיות.

לי רומי: אני יודעת שזה נורא מינורי לעומת מה שמדברים פה אבל זה משהו שאני שמתי לב אליו.

עאידה תומא סלימאן: בסדר גמור.

עאידה תומא סלימאן: אני רוצה לסכם את הדיון הזה.

עאידה תומא סלימאן: את האמת, כל פעם שמתקיים דיון, ואני מודה ומתוודה אמרתי את זה כמה פעמים כבר, זה נושא חדש בשבילי אני לומדת אותו תוך כדי ניהול הישיבות האלה ואני תמיד שמחה לדעת עוד ועוד בנושא ולברך על העשייה של ארגוני שטח שעוסקים במלאכה.

עאידה תומא סלימאן: אני רוצה להגיד שעלו כמה נושאים מאוד חשובים.

עאידה תומא סלימאן: הקשר הזה בין נשים או מגדר וסביבה ואיך אפשר שהנשים לא רק יהוו כוח וולונטרי בקידום נושאי סביבה אלא גם איך אפשר שהן בעצמן ייהנו מהכנסה תוך כדי עשייה הוא נושא מאוד חשוב.

עאידה תומא סלימאן: אני הייתי פונה למשרד הסביבה בנושא של - - - יש לכם את הסקר של עמדות הציבור בנושא - - -

שירלי ברנע: אנחנו לא עשינו סקר באופן ספציפי אבל הלמ"ס, אני חושבת, בסקר החברתי שהם עושים מדיי שלוש שנים אם אני לא טועה הם כל פעם מכניסים פרק אחר אז הם לפני שלוש שנים הכניסו גם את הנושא של נושאי הסביבה ושאלו שאלות בהקשר הזה מעבר לנתונים שהתקבלו פה מה-OECD.

עאידה תומא סלימאן: אני הייתי מציעה באמת שהסקר אם יוחלט, ואני מציעה שיוחלט שייעשה סקר על עמדות הציבור מבחינה זו.

עאידה תומא סלימאן: אולי זה יעזור לכם גם בתכנון הנושא של העלאת מודעות אז תדעו איפה אתם צריכים להדגיש והאם יש צורך או אין צורך.

עאידה תומא סלימאן: אני כמעט בטוחה שיש צורך אבל אנחנו נפנה למשרד לאיכות הסביבה ונבקש שאולי ישימו על תכניות העבודה שלהם בקרוב עניין של סקר על עמדות בנושאי הסביבה ולעשות פילוח מגדרי כדי ללמוד יותר על הכיוונים הקיימים.

עאידה תומא סלימאן: אני כמובן בזמנו פניתי למשרד בנושא תכנית האקלים שהייתה החלטת ממשלה בנושא הזה והיא בעצם לא בוצעה ועדיין, עד כמה שידוע לי, אין תכנית ברורה לאומית בנושא הזה.

עאידה תומא סלימאן: עלה הנושא של תכנית ארצית לפיתוח עסקים סביבתיים של נשים.

עאידה תומא סלימאן: זה מחייב יותר עבודה משותפת בעיניי של גם משרד העבודה והרווחה וגם משרד לאיכות הסביבה בשילוב של ארגוני שטח והחברה להגנת הטבע.

עאידה תומא סלימאן: אני חושבת שזה יכול להיות אינטרס במיוחד למשרד העבודה ורווחה שאנחנו כל הזמן מדברות על הנושא של שילוב נשים בתעסוקה ושילוב נשים ערביות במיוחד בתעסוקה ואיזה מקצועות אפשר לקדם כדי שיהיה להן אחר כך השמה, כלומר לא רק שיעברו הכשרות אלא גם שיהיה להן השמה.

עאידה תומא סלימאן: ואני חושבת שהידע הזה כאשר הוא משולב בין כמה גורמים יוצאים עם התוצאות הכי טובות.

עאידה תומא סלימאן: הייתי מציעה שאתם תקיימו איזשהו שולחן עגול אולי פנימי או שתבדקו עם ריאן מה קורה בנושא ואיך אפשר לפתח עוד יותר.

עאידה תומא סלימאן: עד כמה שידוע לי שמרכזי ריאן יש להם את הסמכות לפתח נושאים כאלה.

עאידה תומא סלימאן: בכל הנושא המידע שביקשתי כמובן אני - - -

שירלי ברנע: אני יכולה להוסיף מידע בעקבות מה ששאלת אותי על נושא הסברה או שאת - - -

עאידה תומא סלימאן: אני מעדיפה לקבל את זה אם אפשר בכתב כדי גם שאני אוכל ללמוד אותו יותר טוב ומעמיק וצריכים לסיים, עוד מעט אני מתחילה את הדיון השני.

עאידה תומא סלימאן: אני חושבת שהשילוב הזה, הנושא של סביבה כולו טעון עדיין התפתחות יותר בעיניי במדינה אבל גם הראייה המגדרית בתוך נושא הסביבה היא עדיין מתפתחת.

עאידה תומא סלימאן: מה שאמר חבר הכנסת מוסי רז על ארגוני נשים שיש להן פעילות או הבנה סביבתית או ארגוני סביבה שיש להם ראיה מגדרית, עדיין השילוב הזה לא קיים.

עאידה תומא סלימאן: אבל אני רואה יותר ויותר קבוצות של נשים שדווקא מתעניינות, ויגידו לי עכשיו אני לא מהפמיניסטיות שסופרות כמה נשים, אני מהפמיניסטיות גם שבודקות את העמדות של הנשים.

עאידה תומא סלימאן: כלומר, יש נשים בהרבה עמדות, השאלה אם יש להן את הזווית המגדרית לניתוח כל דבר.

עאידה תומא סלימאן: וזה חשוב, אני חושבת שבלי לפתח את הנושא של סביבה לא נגיע לזה.

עאידה תומא סלימאן: אני אפנה למשרד החינוך גם ואבקש פילוח של הנתונים ועד כמה הועברו, בעצם איך השתמשו בתקציבים ואם יש להם תקציבים מעצמם שמופנים לבתי הספר בנושא של העלאת מודעות סביבתית ואנחנו ננסה להצליב את המידע ונראה איך בדיוק משתמשים ומה אפשר לפתח.

עאידה תומא סלימאן: אני גם אפנה לחברה, כמו שאמרתי, שתבדקו את האפשרות באמת של החלטה מראש איך אתם תרצו לפעול בתוך החברה הערבית ולא להתנות את זה בתוספת תקציבית אלא לראות איך כבר המשאבים הקיימים איך תשתמשו בהם מבחינה זו.

עאידה תומא סלימאן: אני מברכת על התחום שהתפתח בשנים האחרונות ועל הקליטה של נשים ערביות ופיתוח יותר ויותר הכשרות וגם השמה של הנשים.

עאידה תומא סלימאן: אני חושבת שזה תחום חשוב וגם שילוב נשים בתעסוקה זה תחום חשוב.

עאידה תומא סלימאן: תודה לכם ותודה שאת מעלה, כרמית, שוב ושוב את הנושא הזה.

עאידה תומא סלימאן: תודה.

עאידה תומא סלימאן: נועלת את הישיבה.